Мактаб ўқувчилари ёзги таътил вақтида нима билан шуғулланишлари мумкин? - UzNews.uz\nNext Step Up School жамоаси халқаро болаларни ҳимоя қилиш кунига махсус «МегаМозг» лойиҳасини ишлаб чиқди.\n- ахборот шовқинидан чарчаган бўлсангиз;\n- сифатсиз таълим ёки натижанинг йўқлигидан чарчаган бўлсангиз;\n- сифатли онлайн таълимни топа олмаётган бўлсангиз;\n- фарзандингиз ўйин-кулгини истаётган бўлса.\nNext Step Up School жамоаси томонидан халқаро болаларни ҳимоя қилиш кунига тайёрланган янги инновацион «МегаМозг» лойиҳасини синаб кўринг.\nХалқаро болаларни ҳимоя қилиш куни муносабати билан, ҳар бир болага ўз иқтидорини намоён этиш имкониятини ва 250 000 сўмлик чегирма тақдим этамиз!\nИкки хил тўплам таклиф қилинади:\n1. «МегаМозг Интеллект»:\n- болаларни халқаро ва Ўзбекистондаги мактабларга тайёрлаш (президент мактаблари, Ал-Хоразмий ва бошқалар);\n- халқаро стандартлар бўйича онлайн таълимнинг янги шакли;\n- болада мустақил ўқиш кўникмаларини юзага чиқариш;\n- қисқа муддат ичида ажойиб натижа;\n- таълим бўйича эксперт Муҳайё Зайрова бошчилигидаги жамоанинг профессионал ёндашуви.\nБошланадиган сана: 15 июнь\nОдатий нархи: ойига 1 250 000 сўм\nЧегирмали нархи: (250 000 сўм): ойига 1 000 000 сўм\n2. Ёзги «МегаМозг Креатив» тўплами – болалар учун виртуал онлайн оромгоҳ:\n- ўйин-кулгининг охирги fun-трендлари;\n- қувноқ танловлар;\n- турли хил мактаб фанлари ва йўналишлари бўйича қизиқиш ва иқтидорларни юзага чиқариш;\n- ўқитишга бўлган ноодатий ёндашув.\nБошланадиган сана: 8 июнь\nОдатий нархи: ойига 500 000 сўм\nЧегирмали нархи: (250 000 сўм): ойига 250 000 сўм\n250 000 сўм миқдоридаги чегирмадан ташқари, қолган миқдорга ҳам чегирмалар тақдим этиш кўзда тутилган:\n- бир оиладан иккита ва ундан кўп бола бўлганида – 10 фоиз чегирма;\n- иккита тўплам харид қилинганида – 10 фоиз чегирма;\n- агар икки ойга аввалдан тўлов қилинса – 10 фоиз чегирма.\nБатафсил маълумот учун: +99890 935 64 65\nАгар сиз таълим сифатини қадрламасангиз, болангиз ўқишига инвестиция киритишни истамасангиз ва сифатли таълимга ҳақ тўлашга тайёр бўлмасангиз, бизга қўнғироқ қилиб вақтимизни олмаслигингизни илтимос қиламиз.\nАгар бизга қўнғироқ қила олмасангиз, Telegram ёки ушбу ҳавола орқали ариза қолдиришингиз мумкин. Биз қайта алоқага чиқамиз.\nБиз ҳақимизда кўпроқ билиб олиш учун:\nВақтдан фойдаланиб, Ўзбекистоннинг барча болаларини Next Step Up School жамоаси томонидан халқаро болаларни ҳимоя қилиш куни билан табриклаймиз!


10 май 2021, Тошкент вақти: 13:38\n“Бугун бизда бешта сиёсий партия фаолият юритмоқда. Менимча, улар аллақачон бу масалалар билан шуғулланиш, сайловолди кампаниясида фаол қатнашиш учун учун пишиб етилган. Улар ўз номзодларини илгари суришга ҳақлидир. Бизнингча, улар сиёсий етуклик ва фаоллик кўрсатадиган вақт келди”, - деган эди МСК раиси.\nУнинг бу ишораси ва сайловолди кампанияси бошлаб юборилганига қарамай, Ўзбекистонда расман рўйхатга олинган ва ўзини бир-бирларига мухолифат, деб биладиган беш партия мум тишлаб олгандай.\nУлар ўзларининг сиёсий етуклиги ва фаоллигини кўрсатишнинг вақти номзодларни рўйхатга олиш бошланганда келишини айтмоқда.\nПрезидент сайлови тўғрисидаги қонунга кўра, номзодларни рўйхатга олиш 18 октябрда бошланади. Демак, яна тахминан уч ҳафтадан кейин Ўзбекистондаги сиёсий партиялар ўзининг сиёсий етуклиги ва фаоллигини кўрсатиши эҳтимоллари йўқ эмас. Лекин шунга қарамай, кўплаб сиёсатшунос ва таҳлилчиларнинг сайловда асосий номзод ким бўлиши ва ким ғалаба қозонишига шубҳаси йўқ.\n“Ислом Каримов тез кунларда бўлажак сайловга ўз номзодини қўймаса, мен жуда ажабланган бўлардим, - дейди Бўҳронларнинг олдини олиш халқаро гуруҳи вице президенти Алан Делетроз. - Ўзбекистоннинг амалдаги конституцияси унга учинчи бор президент бўлиш имконини бермаса-да, Ўзбекистондек мамлакатда И.Каримовдек сиёсатчи учун бунинг йўлини топиш қийин бўлмайди”.\nУнинг сўзларига кўра, И.Каримов шу пайтгача ўзининг мутлақ ҳокимиятига халақит берувчи ҳар қандай қонунни ўзгартиришда жуда уддабуронлигини кўрсатиб келган. Бу сафар ҳам у бир йўлини топиши шубҳасиздир.\nЎзбекистонлик сиёсатшунос Фарҳод Толипов эса И.Каримов ўз номзодини кўрсатиш йўлини аллақачон топиб қўйгани, бунда қонунларни ўзгартириб ўтиришнинг ҳожати ҳам йўқлигини билдирди.\n“И.Каримов амалдаги конституцияда белгиланган етти йиллик муддатнинг биттасини ўтади. Яъни юридик жиҳатдан унинг яна бир бор ўз номзодини қўйишга ҳеч қандай тўсиқ йўқ. Улар конституцияни ана шундай талқин қилиши ҳам мумкин”, - дейди Ф.Толипов.\nҚонуннинг шундай талқини И.Каримовнинг ҳам, парламентнинг ҳам оғирини енгил қилади, улар энди нима қилсак экан, деб бошини ортиқча қотириб ўтирмайди.\nВоқеа бошқача ривожланишини тахмин қилаётганлар ҳам йўқ эмас. Ўзбек расмий матбуотининг “Озодлик”ка интервью берган шарҳловчиларидан бири И.Каримов ҳеч ким кутмаган “сюрприз” тайёрлаётган бўлишини тахмин қилди.\nУнинг таъкидлашича, И.Каримов президент курсисини халққа таниш бўлган бирор давлат ёки жамоат арбобига бўшатиб бериб, ўзи бош вазир лавозимини эгаллаши мумкин. Бунда Ислом Каримов мутлақ ҳокимиятни сақлаб қолиши учун президент ваколатлари бош вазирга берилади.\nСиёсатшунос Фраход Толипов бундай сценарийни эҳтимолдан соқит қилмади, аммо бунинг учун вақт қолмаганини билдирди.\nАлан Делетроз эса И.Каримовнинг табиатидан келиб чиқиб, унинг ўзига ворис топиб, бош вазирликка ўтиш сценарийсини қўллашига ишонмаслигини айтади.\n“Ундан ҳеч қандай сюрпризни кутмаган бўлардим. Бу каби тахминларни айтаётганларни совет пайтларида Леонид Брежневнинг қошлари эрталаб қайси тарафга қараганидан унинг кейинги қадамларини тахмин қилган ғарблик таҳлилчиларга ўхшатиш мумкин. И.Каримов ўзига бирор ворис топишига оид нозик сценарий унинг режими моҳиятига тўғри келмайди. И.Каримов демократик жараён кўриниши яратиш учун бошини оғритиб ўтиришига ишонмайман. Чунки у демократияга тупуриб қўйган”, - деди Алан Делетроз.


Қўрқоқ йигит | www.ziyouz.uz\nБош саҳифа ҲикматномаИбратли ҳикоятларҚўрқоқ йигит\nБир сафарда, йигитлардан бири кичик гуруҳга йўлбошчилик қиладиган бўлди. Йўлда қароқчилар хатари бор эди. Йўлбошчи йигит қалқон ўйнатар, ёй тортиб, қурол аслаҳаларидан фойдаланарди. Бошқаларга қараганда бақувват бўлиб, ўнлаб йигитлар унинг ёйини торта олмас эдилар. Ер юзининг манман деган паҳлавонлари ҳам курашда унга бас келолмасдилар. Аммо, бу йигитнинг кучи фақат суратдангина иборат эди. Илгари на карвонга йўлбошчилик қилиб кўрган, на ҳаёт машаққатини тортган эди. У ҳали йўлдаги хавфларга дуч келмаган эди; йигитларнинг дўмбира гумбирлатиши, қўшин майдонларининг наъралари ҳам қулоғига ёқмас эди. Кўзи аскарларнинг қилич чақнатганларини кўрмаган; на душманга асир тушиб кўрган, на ўқ ёмғири остида қолиб кўрган эди. Шундай қилиб йўлбошловчи олдинда, қолганлар унинг ортидан йўлга чиқишди. Йигит шунда баъзи ҳаракатлар қилиб, олдидан чиққан деворни бир зарбада қулатиб кетар, қайси дарахтни кўрса, бир кўтаришда қўпориб олар ва ҳаволаниб шундай дер эди:\n–Қани фил? Келсин-да, ким эр эканлигини кўрсин! Шер қаэрда? Йиғилган панжаси қандайлигини, билиб қўйсин!..\nСафар шундай давом этаркан, қоя ортидан икки қароқчи кўринди. Бошдан оёқ қуролланиб олган бу қароқчилар йўловчиларнинг йўлини тўсди. Қароқчилар:\n– Ё молингиз, ё жонингиз? –дейишди. Йўловчилардан бири йўлбошчи\n–Нима дейсан? –деди. Кун бугун! Эрлигингни кўрсат, қанча кучинг бўлса чиқар ўртага! Душман, мозорига ўз оёғи билан келди, –деди. Қароқчиларнинг ўткир нигоҳлари билан тўқнашган йигит, шу онда титрай бошлади. Турган жойида қотиб қолди. Боши эгилиб қўлидаги ўқ-ёйи ҳам ерга қулади.\nҚўрқувдан ҳеч ким қимирлай олмади. Қароқчилар келиб, йўловчиларнинг уст-бошларини, силоҳларини, нимаики бўлса ҳаммасини йиғиштириб олиб кетдилар. Йўловчилар жонларини сақлаб қолишгач, йўлбошчи йигитга қараб шундай дейишди: “Донолар, “Жуссаси филдай бақувват бўлса ҳам, қўрқоқ одам душман билан юзлашса, қўрқувдан пўстаги ёрилади. Шунинг учун ҳам урушни жанг кўрган одамлар билади” деганлар. Ҳақиқатан, тўғри айтган эканлар…”\nБирон ишда билими ва тажрибаси йўқ кишининг, у ишни меъёрига етказиб бажара олмаслиги табиий ҳолатдир.\n← Аввалги Аввалги Тамакор савдогар\nКейинги → Кейинги: Толеъсиз муштумзўр


Қарзни ҳисобдан чиқариш ва ўтказиш чоғида солиқ базаси қандай аниқланади | BUXGALTER.UZ\nМажбуриятларни ҳисобдан чиқариш ва қарзни учинчи тарафга ўтказиш механизми, шу жумладан ушбу вазиятларда фойда солиғини аниқлаш ҳақида «Норма» эксперти Наталья МЕМЕТОВА гапириб берди:\n– Қуйидаги ҳолларда мажбуриятлар ҳисобдан чиқарилади:\n3 йиллик даъво муддати ўтганда ;\nсуд ёки ваколатли давлат органининг қарорига кўра.\nетказиб берувчилар, пудратчилар, муассислар, харидорлар олдидаги кредитор қарзлар (масалан, кредитор тугатилгани, шартнома шартлари бўйича унинг тарафлари ўртасидаги келишмовчиликлар, корхонангизнинг тўловга ноқобиллиги ва ҳ.к. сабабли);\nмисол учун, ходим ишдан бўшаган ва у билан алоқа йўқотилган бўлса, тўланмаган иш ҳақи ёки бошқа ҳисобланган суммалар бўйича ходимлар олдидаги депонент қарзлар.\nДаъво муддати ўтганда ёки суднинг қарори мавжуд бўлганда қарзни ҳисобдан чиқариш тўғрисида буйруқ ёки фармойиш расмийлаштиринг. Унинг асосида бухгалтерия ҳисобида даромадни қуйидаги проводка билан акс эттиринг:\nДт «Қарз счёти»;\nКт 9360 «Кредитор ва депонент қарзларни ҳисобдан чиқаришдан даромадлар».\nҲисобдан чиқарилган қарз суммасини Фойда солиғи ҳисоб-китобига 1-илованинг 090-сатрида акс эттиринг.\nКредиторнинг розилиги билан қарз учинчи шахсга ўтказилганда қарзни ўтказиш шартномаси тузилади .\nҚарз учинчи шахсга текинга ўтказилганда сизда ўтказиш пайтида қарз суммаси миқдорида даромад юзага келади. Сиз учун бу қарзни ҳисобдан чиқаришдан олинган даромад бўлади:\nҚарз суммасини тўлиқ тўлаш шарти билан қарз учинчи шахсга ўтказилганда сизда фақат қарздор алмашади. Ушбу операция даромадлар ёки харажатлар тан олинишига олиб келмайди:\nДт «Қарз счёти». Субконто – 1-Қарздор;\nКт «Қарз счёти». Субконто – 2-Қарздор.\nТўлиқ бўлмаган қарз суммаси тўланса, сўндирилмайдиган сумма қисмидаги даромадни тан олишингиз керак. Бунда бухгалтерия ҳисобида сумманинг бир қисмини бошқа қарздорга ўтказасиз, сўндирилмаган қисмини эса 9360-счёт кредити бўйича акс эттириб, даромадга киритасиз.\nДаромадни Фойда солиғи ҳисоб-китобига 1-илованинг 090-сатрида акс эттиринг.


«Афғонистон АҚШнинг глобал мақсадларини амалга оширадиган жой эмас»Haqida.net\nHome Dunyo «Афғонистон АҚШнинг глобал мақсадларини амалга оширадиган жой эмас»\nСиёсатчининг сўзларига кўра, афғон инқирозидан чиқиш «урушни кескинлаштиришга эмас, балки Афғонистонда тинчлик, хавфсизлик ҳамда барқарорликни ўрнатишга ёрдам берувчи йўл», «миллий тотувлик йўли» бўлиши керак, сабаби халқ ўз давлатини тинч ва фаровон сифатида кўради.\nБироқ, собиқ президент фикрига кўра, “афғон жамиятида кескинликни оширишга” ҳаракат қилаётган кучлар бор. «Кимга бу керак? Ким бунинг ортида турибди?… Афғонистонликларнинг ўзими ёки Афғонистондан кетишни истамаётган хорижий кучларми? Мен шуни биламанки, бу афғонлар эмас. Мен афғон халқи тинчлик ва тотувликни хоҳлашини ҳам биламан», – дея маълум қилди Карзай.\nКарзайнинг қайд этишича, «хорижий кучларнинг борлиги хавфсизликни таъминловчи омил эмас». Собиқ президент сўзларига кўра, Кобул Афғонистонга америкаликлар ва уларнинг иттифоқчилари 2001 йилда келганида, тинч ҳаёт бошланишига ҳақиқатдан умид қилган. Бироқ қўшинларни киритиш салбий оқибатларга олиб келди. «Терроризм нафақат йўқ қилинмади, балки янада кенг кўламга эга бўлди, бу янги вайроналар ҳамда инсонларнинг ҳалок бўлишига сабаб бўлди», – деган у.\nКарзайнинг ишонч билдиришича, АҚШ Афғонистонга ўз қўшинларини бу давлат халқига ёрдам бериш учун эмас, балки «ўз хавфсизлигини таъминлаш мақсадида» киритган. «Агарда АҚШ Афғонистондан ўзининг глобал мақсадларига эришиш мақсадида фойдаланмоқчи бўлса, унда бошқа воситаларни излаб кўрсин!» – дея таъкидлаб ўтди у.\n«Биз учун Россия билан муносабатлар ҳаётий муҳим аҳамиятга эга, ҳамда Афғонистонда ҳукумат қандай бўлмасин, у бу муносабатларни сақлаб қолиши, ривожлантириш ва мустаҳкамлаши керак», – дея таъкидлаб ўтди у.\nАфғонистон собиқ раҳбари ҳарбий можарога ечим топиш йўллари ҳақидаги саволга жавоб берар экан, мамлакат “минтақавий рақобат эмас, балки ҳамкорлик объекти” бўлиши кераклигини таъкидлаб ўтди. Республика ҳукумати шуни яхши тушунмоқдаки, сиёсий инқироздан чиқиш – афғон халқининг «ўз йўлидир».\nЯпония “Бир макон – бир йўл” ташаббусига молиявий кўмак беради


Грецияда норозилар полиция билан тўқнашди\n04 декабр 2020, Тошкент вақти: 01:03\nГрецияда полиция томонидан икки йил аввал отиб ўлдирилган ўсмирни хотирлаш куни муносабати билан ўтказилган намойиш чоғида норозилар полиция билан тўқнашди.\nПойтахт Афина яқинидаги Эксарҳия мавзесида ўнлаб ёшлар аҳлат қутиларига ўт қўйиб, ёнувчи бомбаларни ота бошладилар. Аввалроқ эса Греция парламенти биноси олдида сўл гуруҳлар норозилик намойиши ўтказган эди. Полиция норозиларни тарқатиш мақсадида кўздан ёш оқизувчи газ қўллаган. Тартибсизлик чоғида ўнлаб савдо шаҳобчалари тўналган.\n2008 йилда 15 ёшли Александрос Григорополус полициячи томонидан отиб ўлдирилгач, мамлакатда икки ҳафта давом этган оммавий тартибсизликлар бошланиб кетган эди. Ўсмирга ўқ узган полициячи 2010 йилда умрбод қамоқ жазосига ҳукм қилинган.


Аллоҳнинг муҳаббатини қозонмоқчи бўлган ҳар бир киши таҳорати бузилганида дарҳол таҳорат олиб, кун бўйи покиза ҳолда юриши керак. (Албатта, Аллоҳ тавба қилувчиларни ва пок юрувчиларни яхши кўради.) Таҳоратнинг ҳикмати – шайтоннинг сиздан умидсиз қолишидир.\nЗуҳо намозини адо этинг. Бу сизни инсонларнинг зулмидан, қаҳридан ва уларнинг ҳар бир ёмонлигидан тўсади. Ками икки ракатдан тўрт ракатгача ўқилади. Сиз Аллоҳнинг ҳимоясида экансиз, сизга нимаям бўларди?!\nЭрталабки нонушта, тушлик, кечки овқат ва ҳатто қаҳва ичсангиз ҳам, Аллоҳга ҳамд айтинг. Банда еган-ичганида ҳамд айтса ва шукр қилса, Аллоҳ ундан рози бўлади. Аллоҳ сиздан рози бўлар экан, ким ҳам сиздан норози бўларди?!\nОвқатланиб бўлгач, «Алҳамдулиллаҳиллазий атъамани ҳаза ва розақониҳи мин ғойри ҳавлин минни ва ла қувваҳ», (Аллоҳга ҳамд бўлсин, буни менга таом қилиб берди ва мени бу билан ризқлантирди. Менда бунга бирор куч ва қувват йўқ эди), деб айтинг. Расулуллоҳ соллаллоҳу алайҳи васаллам: «Кимки овқатланиб бўлгач, бу дуони айтса, унинг аввалги гуноҳлари кечирилади», деганлар. Мулоҳаза қилиб кўринг, овқатланганингиздан кейинги бу осонгина дуо сизнинг барча гуноҳларингиз кечирилишига сабаб бўлади.\nПешин намозидан олдин қалб эшикларини очадиган узоқ вақт бор. Пешиндан аввал тўрт ракат намоз ўқишга харис бўлинг. Бу вақт кўп одамлар ғофил қоладиган, дуолар қилинадиган муҳим вақтдир. Унинг фазли туннинг учдан биридаги дуо ва намоз кабидир. Расулуллоҳ соллаллоҳу алайҳи васаллам пешиндан олдинги суннатда руку ва саждани узун қилардилар.\nАср намозидан кейинги кечки дуо-зикрларга астойдил бўлинг.\nҚуёш ботишидан олдин барча вақтингизни тасбеҳда ўтказинг. Бундан сизга ризқ эшиги очилади. Унда «Субҳаналлоҳи ва биҳамдиҳи»ни жамланг. Чунки булар гуноҳларингиз денгиз кўпигича бўлса ҳам, ўчиради. Бу вақтдаги тасбеҳ ҳақида Ибн Қайюм шундай дейди: «Кимки қуёш чиқишидан ва қуёш ботишидан олдин тасбеҳ айтса, уни Аллоҳ барча қийинчилигидан чиқариб, кутмаган томонидан ризқлантиради». Расулуллоҳ соллаллоҳу алайҳи васаллам юраги сиқилишидан шикоят қилган кишига шундай дедилар: «Сен, юраги сиқилган (одам), Роббингни поклаб, Унга ҳамд айт ва сажда қилувчилардан бўл».\nШомдан кейинги вақт қалбингиз боғчасидир. Унда Расулуллоҳ соллаллоҳу алайҳи васалламга салавот айтинг, чунки у ғамни кетказади. «Ла ҳавла ва ла қуввата илла биллаҳ» дуоси ризқ ва шодлик эшигидир. Ва шу каби бошқа дуоларни ҳам унутманг, чунки улар дарахт баргларини тўккани каби хато ва гуноҳларингизни тўкади. Мен сизга гуноҳларингизни тўкадиган амалларни насиҳат қилаётганимни мулоҳаза қилиб кўринг. Сиз кечираётган мусибат, бало сизнинг хато-гуноҳларингиз сабабли тушган, улар фақат тавба билан кўтарилади.\nИмконингиз қадар ҳар куни битта садақа қилишга урининг. Ҳаттоки дўстингизга табассум-ла боқишингиз билан ёки биродарингиздаги битта мусибатни-да даф қилишда унга бир рисола йўллашингиз билан ёхуд Расулуллоҳ соллаллоҳу алайҳи васалламнинг бир суннатларини ёйиш билан бўлса ҳам, бунга ҳаракат қилинг.\nМажлис каффоротини қуйидаги вақтларда такрор этинг: ҳар таҳоратдан кейин, ҳар намоздан сўнг, фарз ёки нафл бўладими – фарқи йўқ, Қуръон ўқигандан кейин, Аллоҳнинг зикри бўлган ва бўлмаган ҳар бир мажлисдан сўнг.\nТилингизни ғийбатдан сақланг. У дунёдаги ғам-ғусса эшиги ва охиратдаги ҳалокат дарвозасидир. Агар ғийбат бўлаётган жойда ўтириб қолсангиз, ўзингизни жаҳаннам оловидан сақлашингиз учун уларни мусулмонларнинг гўштини ейишдан қайтаринг.\nУхлаётганда витрни ўқимасдан ётишни ўзингизга раво кўрманг. Бу инсонларнинг энг яхшисининг васияти эканини эсланг. Сизга бу қийин бўлмаслиги учун ҳабибимиз Муҳаммад соллаллоҳу алайҳи васаллам бир ракат ўқиганларини мулоҳаза этинг.\nҲар куни кечда Бақара сурасининг охирги оятини тиловат қилинг («Аманар-росулу бима унзила илайҳи мир-роббиҳи»дан). Бу сизга ғамдан, зулмдан, қаҳр-ғазабдан, инсону жинлар шайтони сизни ўраб олишидан кифоя қилади. Аллоҳ мўмин бандалари гуноҳларини тўкиш учун юборадиган бало-мусибатни сиздан кетказади. Бу оят сизни гуноҳларингиздан поклайди ва, такрор айтамизки, гуноҳларингизни кетказиш учун бало ва мусибатларга эҳтиёж сезмайсиз. Набий соллаллоҳу алайҳи васаллам: «Ким уни кечда ўқиса, унга кифоя қилади», деганлар. Бу сизга ғам, касаллик, хиёнат, бало ва алдов келмайди, деганидир.\nТонгги ва кечки дуоларни ёдланг. Намоз зикрлари сизни барча ёмонликлардан сақлайди.\nЮқоридагиларни мулоҳаза қилиб, ҳидоятни яхши кўрувчиларнинг ёд олишидан умидвормиз. Дуоларингизда унутманг!


Volkswagen Caddy 4-авлод – Avto Olam\nAvto Olam > Blog > Авто драйв > Volkswagen Caddy 4-авлод\nАвто драйв, Автодайджест, Биласизми?\n2014 йил немис автомобиль ишлаб чиқарувчиси янги Volkswagen Caddy 4-авлод янги фургонини тақдим этганди. 2018-2019 Фольксваген Кадди дизайни янги кузовда эволюцион ўзгаришларга эга бўлди.\nБир қарашда, русум тўлиқ таниб бўлмас қиёфага кирди, бироқ кузовидаги барча панеллар ўзгарди. Фургон ўзгартирилган радиатор панжараси, бошқа ёритиш техникаси ва ойналар, бамперлар ва бошқа юкхона қопқоғига эга бўлди.\nЎзгаришлар салонида кўпроқ сезилади – 2019 йил VW Caddy – да тўлиқ бошқа асбоблар панелига эга янги олд панели, қайта жиҳозланган марказий консоли, ўзгартирилган ҳаво чиқаргичлар ва эшик панеллари ўрнатилди.\n2015 йил автомобиллари учун бензинли двигатель – 1,6 л. ҳажмли (110 от кучи) ва 5 поғонали механик узатмалар қутиси билан бирга, ҳозиргача ягона ҳисобланади.\nБевосита 1,6 л (75 ва 105 от кучили) ва 2,0 л (110 ва 140 от кучили) ҳажмли тўрт турбодизели билан жиҳозланган ҳамда Евро-5 стандарти меъёрларига жавоб берувчи ёнилғи сарфи ва зарарли чиқинди чиқарилишининг паст даражасини таъминлайди.\nКонфигурациясига қараб, нархи $18 мингдан $33 минггачани ташкил этади.


“Нимага нуқул озиш ҳақида ёзаверасизлар? Менга ўхшаб семиролмай юрганлар қанча? Ахир ҳамма аёллар ҳам семиз эмаску”.\nБатафсил... Янги шарх қўшиш ОРТИҚЧА ВАЗНДАН ҚУТИЛИШНИНГ 8 САБАБИ\nЎзингизни янада бахтлироқ ҳис қиласиз! Негаки айрим тўладан келган инсонлар ўз-ўзидан ҳамда ташқи кўринишидан қониқиш ҳис қилмайди.Батафсил... Янги шарх қўшиш РАҚСГА ТУШАМИЗ ВА ОЗАМИЗ!\nБу гал қоматингиз сиз истагандек бўлиши учун парҳез тутишни тавсия этмаймиз. Таклифимиз ундан ҳам қизиқроқ.\nБатафсил... Янги шарх қўшиш ҚАНДАЙ ПАРҲЕЗ СИЗГА МУНОСИБ?\nПарҳез тутмоқчимисиз? Бундан аввал албатта овқатланиш тартибингиз, турмуш шароити ва сурункали касалликларингизни эътиборга олинг.\nБатафсил... Янги шарх қўшиш ЕТТИ КУНЛИК ЁЗГИ ПАРҲЕЗ\nЁз маҳсулотлари иштаҳамизни алдаб, ортиқча вазндан халос бўлишда беминнат дастёримиздир. Шундай эмасми? Батафсил... Янги шарх қўшиш ОЗИШНИНГ 15 СИРИ\nЁз ортиқча килограммлардан халос бўлиш учун жуда қулай мавсум. Ахир ҳавоси дим жамоат транспорти, жазирама иссиқ ва доимий ташналик иштаҳамизни анча пасайтиради. Батафсил... Янги шарх қўшиш БОЛЛИВУД ЮЛДУЗЛАРИНИНГ САРВИҚОМАТЛИК СИРЛАРИ\nБолливуд гўзаллари қандай овқатланишни, сарвқоматлиликни сақлашни жуда яхши билишади. Батафсил... Янги шарх қўшиш ҚОРИННИ ЙЎҚОТИШ УЧУН ФОЙДАЛИ ТАНОВУЛ!\n«Бугун маза қилиб овқатланаман-у, 2 килограммга озаман!» Шунақаси ҳам бўларканми, дея ҳайрон бўлаётганлар диққатига: агар таомномани тўғри ташкил этсангиз, қанча есангиз ҳам тўлишмайсиз. Аксинча, ақл билан озишни ўрганасиз! Батафсил... Янги шарх қўшиш ОРТИҚЧА КАЛОРИЯЛАРНИ ПАРЧАЛАШНИНГ 9 УСУЛИ\nБатафсил... Янги шарх қўшиш ТЕРИДАГИ «ИЛОНИЗИ» ЧИЗИҚЛАРНИ ЙЎҚОТИШ МУМКИНМИ?\nАксарият аёллар терининг қорин, бўкса, оёқ ва кўкрак қисмида пайдо бўлган «тиртиқ» излар (растяжки) фақат ҳомиладорлик натижада юзага келади, деган фикрда. Батафсил... Янги шарх қўшиш Бошқа мақолала...\nПАРҲЕЗ ДАВРИДА НИМАЛАР ИЧИШ МУМКИН?


Тошкентда ёш болали аёлни сабабсиз урган руҳий касал эркак қўлга олинди - UzNews.uz\nАниқланишича, қўлга олинган шахс тунги вақтда автомобиль қўйиш жойларида қўриқланмаётган машиналар устига чиқиб сакраган ва автомобиль эшикларини тепган.\nБир неча кун аввал Facebook ижтимоий тармоғида Е.С. исмли фойдаланувчи 13 февраль куни Мирзо-Улуғбек тумани, Дархон кўчасида 10 ойлик ўғли билан сайр қилиб юрганида, тахминан 25-30 ёшли номаълум шахс уни елкасидан урганлиги ҳақида хабар эълон қилган эди.\nТошкент шаҳар ИИББнинг хабарига кўра, ушбу ҳолат бўйича ИИО ФМБ ходимлари томонидан ўтказилган текширувда, у 34 ёшли Ф.А. эканлиги, шунингдек у тунги вақтда сабабсиз автомобиллар устига чиқиб сакраб, машина эшикларни тепганлиги маълум бўлган.\n“Мирзо-Улуғбек ИИО ФМБ ички ишлар бўлими ходимлари Ф.А. ҳақида шаҳар клиник психиатрия шифохонасига хабар беришди, ҳозирда Ф.А. ўша ерда“, - дея қайд этилган ИИББнинг хабарида.


Қоҳирани қоплаётган бетон тўсиқлар - BBC Uzbek - Multimedia\nҚоҳирани қоплаётган бетон тўсиқлар\nСўнгги янгиланиш 4 декабр 2012 - 13:20 GMT\nҚоҳиранинг турли қисмларида бетон тўсиқлар пайдо бўлишда давом этаяпти. Кўчаларни тўсиб қўядиган баланд деворларни ўрнатиш билан расмийлар шаҳар марказида юзага келадиган тўқнашувларни бартараф қилишмоқчи, лекин оддий аҳоли улардан норози, намойишчилар эса бу деворлар уларни тўхтата олмаслигини айтишмоқда.\nШайх Райҳон кўчасидаги бу девор Миср Вазирлар маҳкамасига етакловчи йўлни тўсган. У 2011 йил ноябрида қўшни Муҳаммад Маҳмуд кўчасидаги тўқнашувлар чоғида ўрнатилганди.\nЎсмир бола Қаср ал-Айни кўчасини Вазирлар маҳкамасидан ажратиб қўйган деворга тирмашиб чиқаяпти.\nТаҳрир майдони ва Вазирлар маҳкамаси орасидаги Қаср ал-Айни кўчасида ўрнатилган мана бу девор бу йил 25 ноябрда полиция ва намойишчилар орасида олти кун давом этган тўқнашувлардан сўнг барпо қилинган.\nГраффити эса эртасига чизилган.\nҚаср ал-Айни кўчасида девор тикланиши билан тўқнашувлар яқин орадаги Симон Боливар ҳиёбонига кўчган. У ҳам Таҳрир майдони ва АҚШ элчихонасига яқин. Бу ҳиёбонда ҳам 30 ноябрда девор тикланди.\nСимон Боливар ҳиёбонидаги бетон девор АҚШ элчихонасига элтувчи йўлни тўсиб қўйган.\nҚаср ал-Айни кўчасида деворлардан ташқари тиканли симтўрлар ҳам ўрнатилган.\nМана бу тиканли тўр Қаср ал-Айни кўчасини кўп элчихоналар жойлашган Гарден Сити ҳудудидан ажратиб қўйган. Намойишлар давом этар экан, тиканли тўр ва деворлар ўз жойида қолмоқда.


Покистонда портлашлар сони ортмоқда\n29 июн 2022, Тошкент вақти: 06:35\nБугун Покистоннинг шимоли - шарқида улоқтирилган қўл гранатаси туфайли 4 бола ва уларнинг ота-онаси ўлдирилгани хабар қилинмоқда.\nШунингдек, Шимолий Вазиристоннинг қабилалар назорати остидаги ҳудудида бир оила ва уларнинг 8 фарзанди бораётган машинада ҳам қўл гранатаси портлади. Машинада бораётганларнинг 4 нафари оғир жароҳат олди.\nЖароҳат олганлардан бири автомобилда ўтирганлардан бирида қурол ва қўл гранатаси борлигини, аммо, граната қандай қилиб портлаганини сезмай қолганини айтмоқда.\nШанба куни эса Покистоннинг шимоли - шарқий чегара олди ҳудудида жойлашган Қуйи Дир туманида 12 та ёш бола футбол ўйнай бошлаган паллада портлаб кетгани хабар қилинмоқда. Болалар мактабдан қайтаётганда, футбол тўпини топиб олган. У эса тўпга ўхшатиб ясалган бомба бўлган.


Дастур индекси саҳифаси\nОзодлик тингловчи ва муштарийларини қийнаётган муаммолар, улар гувоҳ бўлган воқеа-ҳодисалар тафсилотлари OzodMikrofon рукнида. Биз билан боғланинг.\n"Қурултой" эшиттириши сиёсий муаммолар борасида эксперт ва кузатувчиларнинг давра суҳбатидир. Мамлакат ичкариси ва ташқарисидаги таҳлилчиларнинг эфирда тўқнашган фикрлари "Қурултой"да.\nЎзбекистон маданият ва санъати янгиликлари, мусиқа, меъморчилик соҳасидаги янги йўналишлар Чодирхаёл дастурида.\n“Ислом ва мусулмонлар”- Ўзбекистондаги сиёсий-ижтимоий жараёнларнинг мусулмонлар ҳаётидаги акси. Соф ислом ва бугунги мусулмонлар эътиқодидаги зиддиятлар. Ҳафтанинг жума кунлари ислом ва мусулмонлар эртасига бефарқ бўлмаган бўлмаган замондошларингиз фикрини тингланг.\n“Ozodlik Online” - Интернетдаги энг замонавий медиа платформаларни битта тугал аудио дастурга бирлаштирган Озодликнинг жонли интерактив лойиҳаси. Дастурни ҳар душанба куни Тошкент вақти билан соат 21:00 да www.ozodlik.org ҳамда Озодликнинг “Facebook” саҳифасида жонли тингланг.\nOzodNazar – куннинг асосий воқеа-ҳодисалари таҳлилига бағишланган эшиттиришдир. Соҳа мутахассислари ва экспертлар содир бўлаётган воқеалар моҳиятини тушунишга ёрдам беради, сабабларни таҳлил, оқибатларни прогноз қилади. OzodNazarни бегим кунларда тингланг.


Қўрғошин ҳақида — У ким, бу нима — QOMUS.INFO\nQOMUS.INFO > Қ ҳарфи > ҚЎРҒОШИН\nҚЎРҒОШИН, Pb — Менделеев даврий системасининг IV гуруҳига мансуб кимёвий элемент. Тартиб рақами 82, ат. м. 207,2. Табиий Қўрғошин 5 та барқарор изотоп: 2(,2РЬ (жуда оз миқдорда), 2МРЬ (1,5%). 206РЬ (23,6%), 2(|7РЬ (22,6%) ва 208РЬ(52,3%) лардан иборат.\nҚўрғошин милоддан 6—7 минг йил аввал Миср, Месопотамия ва қад. дунёнинг бошқа мамлакатлари халқларига маълум бўлган. Улар Қўрғошиндан ҳайкал, уй анжомлари ва б. буюмлар ясашган. Римликлар Қўрғошиндан сув қувурлари сифатида фойдаланишган. Юнонистон ва Қад. Римда Қўрғошин бирикмалари — Қ. кули РЬО ва Қўрғошин ли оқ бўёқ 2РЬСО,РЬ(ОН), турли дори ва бўёқлар тайёрлаш учун ишлатилган.\nҚ. Ер пўстининг масса жиҳатидан 1,6Т0~3%ини ташкил этади. Унинг 80 га яқин минерали маълум (булардан энг муҳими галенит РЬ5). Полиметалл рудаларнинг оксидланиш зоналарида Қўрғошиннинг (90 га яқин) иккиламчи рудалари ҳосил бўлади, улар жумласига англезит РЬ804, церуссит РЬСО,, крокоит РЬСг04, пироморфит РЬ,(РО,),С1 киради. қ. радиоактив элементларнинг емирилишидан ҳосил бўлган охирги маҳсулот сифатида уран, торий ва актиний рудаларида учрайди. Биосферада Қўрғошин оз миқ-дорда ва тарқоқ ҳолда бўлади (тирик организмда 5-10 3%, денгиз сувида ЗТ0_9%). Табиий сувлардаги Қўрғошин ионлари лойга ютилиб, водород сульфид таъсирида РЬ8 ҳолида сув тубига чўкади, натижада денгиз балчиғида Қўрғошин тўплана боради.\nҚўрғошин ёқлари марказлашган куб шаклида кристалланади. Қўрғошиннинг аллотропик шакл ўзгариши йўқ; суюқланиш т-раси 327,4°, қайнаш т-раси 1725°, зичлиги 11,34 г/см3. Қ. нинг ўз бирикмаларидаги оксидланиш даражалари +2 ва +4; кимёвий фаол элемент эмас. Қўрғошиннинг РЬ20, РЬО, РЬ02, РЬ304 ва РЬ203 таркибли оксидларғгмаълум. Кис-лородсиз шароитда сув Қўрғошинга таъсир этмайди. Қнинг РЬ (ОН), ва (РЬОН)4 таркибли гидроксидлари амфотер. водородли бирикмаси РЬН4 рангсиз газ, беқарор модда, у РЬ ва Н2 га парчаланади. Қўрғошин галогенлар билан бирга қизди-рилса, РЬХ2 таркибли, сувда оз эрувчан галогенидлар ҳосил қилади (бу ерда X—галоген).\nСаноатда Қўрғошин РЬ8 ва қисман Қўрғошиннинг кислородли бирикмаларидан олинади. Металл ҳолдаги қ. олиш учун РЬ8 ни ҳаво иштирокида куйдириб, ҳосил бўлган РЬО ни кўмир таъсирида хомаки Қўрғошинга қадар қайтарилади. Куйдириш жараёнида пайдо бўладиган РЬ8Ю3 ни қайтариш учун оҳак қўшилади. Хомаки Қда 92—98% РЬ бўлиб, қолган қисмини Си, А§ (баъзан Аи), 2п, 8п, А$, В1, Ғе ташкил қилади.\nҚўрғошин жуда кўп миқдорда қ. аккумуля-торлари учун сарфланади. Қўрғошин у-ва б. радиоактив нурларни ютиши сабабли Қўрғошиндан радиоактив моддалар сақланадиган идишлар, рентген хоналари учун қурилмалар тайёрланади. Электр кабелларни коррозиядан ва механик таъсирдан ҳимоя қилиш учун Қўрғошин билан қопланади. Қўрғошин асосида жуда кўп қотишмалар ҳосил қилинади. Қўрғошин оксид РЬО биллур ва оптик шишалар тайёрлашда ишлатилади. Унинг азиди ва стифиати (три-нитрорезорцинати) портловчи моддалар учун тутантириқ сифатида ишлатилади. Қўрғошиннинг тетраэтили эса антиде-танатордир. Н28 нинг бор-йўқлигини аниқлаш учун қ. ацетатдан фойдала-нилади. Қўрғошиннинг барқарор изотопи 204РЬ ва радиактив изотопи 2|2РЬ нишонли атомлар сифатида қўлланади. Қўрғошин ли дорилардан тери касалликларини даволашда фойдаланилади.\nЎсимликлар ўзи учун керакли Қўрғошинни тупроқдан, сувдан ва атмосфера ёғинларидан олади. Одам организмига 1 суткада овқат орқали 0,22 мг ча, сув орқали 0,1 мг ча, чанг орқали 0,08 мг Қўрғошин киради. Қўрғошин миқдори суткасига 0,2—2 мг дан ошмаслиги керак. Ортиқча Қўрғошин организмни заҳарлайди. Натижада жигар, юрак-томир системаси, ўпка ва б. органлар касалланади. Бундай беморларни даволашда махсус (комплексон ҳосил қилувчи) ва умуман соғайти-рувчи дорилар (глюкоза, турли вита-минлар) ҳамда физиотерапия усуллари қўлланади. Қўрғошиндан хасталанишни бар-тараф қилишда профилактика катта аҳамиятга эга. Бу мақсадда Қўрғошин ўрнига бошқа металл (мас, рух) ишлатиш, Қўрғошин ли оқ бўёқ ўрнига титанли оқ бўёқдан фойдаланиш, Қўрғошин ишлаб чиқаришни автоматлаштириш ва механизациялаш, иш жойларини шамоллатиш, ишчиларни шахсий ҳимоя қилиш, парҳез сақлаш, вақт-вақти билан тиббиёт кўригидан ўтказиб туриш катта аҳамиятга эга.\nАд.: Раҳимов X. Р., Анорганикхимия, Т., 1984; Касммова С. С., Биогеннне элементм, Т., 1990.\nNext PostҚЎШМА КОРХОНА


\_ Андрология эркаклар бепуштлиги, эркак ва аёлдаги жинсий алоқадаги муаммоларини (жинсий алоқадан лаззатланмаслик, жинсий алоқага ҳохишнинг йўқолиши ёки бузилиши, жинсий олат ўлчамлари ва унинг коррекцияси, жинсий олатни етарли даража қаттиқ қўзғалмаслиги, муддатидан олдин юмшаб қолиши, жинсий алоқани эрта тугатиши (тез ташлаш), жинсий олат эгриликлари) ўрганадиган фандир. \_ Аёллар учун жинсий алоқадан олдин ўпишиш шарт. Batafsil\nАнализ учун сийдик йиғиш Қуйидаги усуллари мавжуд: -\tТоза сийдик анализи олиш -\tҚовуқ усти аспирация орқали олиш -\tКатетердан олиш Сийдик олиш ёш бола(чақалоқ)ларда баъзи қийинчиликлар туғдириши мумкин. Улар учун махсус полиэтиленлик қопчалар бўлиб чов сохасига маҳкамланади, лекин буларда кўпроқ сохта ижобий натижалар кузатилиши мумкин. Бундан қутилиш учун қовусти аспирацияси маъқулроқ. Эркаклардаги простатик инфекцияни тасдиқлаш учун фракцион сийдик олиш керак бўлади. Batafsil\nАЁЛ ОРГАЗМИ. Объектив белгилари: Клитор узайяди ва қалинлашади, оргазмдан олдин бироз атроф териси остига кириб кетади Қин кенгайяди, узайяди. Деворини ранги оч пушти рангда ва намлиги ошади. Катта жинсий лаблар очилиб ингичкалашади, кичик жинсий лаблар эса аксинча қалинлашиб олдинга чиқиб боради. Бачадон 2 баробар катталашиб юқорига кўтарилади, бўйни сал очилади. Пульс, нормда 60-80 урса минутига, 100-150тагача кўтарилиб кетади. нафас тез ва юзакилашади, частотаси 3 баробар кўпаяди. Batafsil\nТуғма пенис эгрилиги. Касалликни ташхиси ва учраши: Туғма пенис (эркак жинсий олати) эгриликлари одатда жинсий балоғатга етгач маълум бўлади, яъни эрекция бошланиши билан аниқ бўлади ва эрекция пайтида эгрилик кузатилади, бу туғма касаллик бўлиб 100.000 эркакдан 37 тасида учрайди. Batafsil\nОнанизм кишининг жинсий майл ва хоҳишини қўли ёки қўлидаги бирон предмет билан қондиришидир. Келиб чиқиши ҳақида Инжилдаги персонаж Онана ўзидан авлод қолдирмаслик учун уруғини ерга тўкиб юборишидан деган фикрлар мавжуд. Batafsil


ИнтерФУТБОЛ :: «Монако» Европа кучли бешликнинг энг сермаҳсул жамоасига айланиб олди\n«Монако» Европа кучли бешликнинг энг сермаҳсул жамоасига айланиб олди\nФранция чемпионатида етакчилик қилаётган «Монако» футбол клуби кучли бешлик клублари орасида энг кўп гол ургани билан ажралиб турибди. Бу борада Леонарду Жардим шогирдлари мавсум бошидан буён 111 та гол уришга муваффақ бўлган. Аввалги статистикада «Монако» ва «Барселона» клубларининг ҳаммадан олдинроқ 100 та гол уриб улгургани қайд этилганди. «Монако» Чемпионлар лигаси плей-оффида 3 та гол уриб, Испаниянинг амалдаги чемпионидан илгарилаб кетди.\n12 йиллик рекорд\n«Монако»нинг «Манчестер Сити»га қарши ўйини Чемпионлар лигаси плей-оффининг сўнгги 12 йилдаги энг сермаҳсул ўйини бўлди. Боиси унда дарвозаларга жами 8 та гол урилди. 2005 йилги мавсумда Франциянинг «Лион» клуби ўз майдонида «Вердер» устидан 7:2 ҳисобида зафар қучиб, якунда чорак финалга йўлланма олганди. Мазкур беллашув Чемпионлар лигаси плей-оффида энг кўп гол урилган ўйин бўлиб турибди.\n«Монако» Чемпионлар лигасидаги иштироки давомида ҳеч қачон 5 та гол ўтказиб юбормаганди. «Манчестер Сити» клуби Франция чемпионати етакчисини шунга мажбур қила олди. Ўз навбатида «Манчестер Сити»га Чемпионлар лигасида 5 та гол уриш иккинчи бор насиб қилди. «Шаҳарликлар» биринчи марта 2013 йилнинг ноябирида «ЦСКА» дарвозасига 5 та гол уришга муваффақ бўлганди. Килиан Мбаппе\n18 ёшидаёқ Европанинг топ клублари нигоҳида бўлиб турган Килиан Мбаппе «Манчестер Сити» дарвозасига ҳам гол уришнинг уддасидан чиқа олди. Бу борада у Чемпионлар лигасининг плей-оффида муваффақият қозонган энг ёш францияликка айланиб олди. 18 ёш-у 2 ойлик вақтида франциялик футболчилардан ҳеч бирига Чемпионлар лигасининг плей-оффида гол уриш насиб қилмаганди.\nГуруҳ босқичидаги рекорд эса Карим Бенземага тегишли. Мадриднинг «Реал» клуби аъзоси 17 ёш-у 11 ойлигида «Лион» учун гол уриб, жамоасининг «Русенборг» устидан зафар қучишига ўз ҳиссасини қўша олганди. Плей-оффда у илк голини 20 ёшга қадам қўйибгина урди. Ўшанда «Лион» Англиянинг «Манчестер Юнайтед» клуби билан тўқнаш келганди.


02 Январь 2020 19:06\nАктёр Ёқуб Аҳмедов депутатликка сайланди\n29 Декабрь 2019 00:00\nНаманган шаҳар сектор раҳбарлари халқ хизматида!\n2020 йилнинг 15 январь кунига қадар Наманган шаҳар секторлари раҳбарлари томонидан аҳоли билан жойларда сайёр қабуллар ўтказиш графиги тасдиқланди. Шу ўринда, фуқароларимизга сайёр қабул – аҳоли муаммоларини ҳал этишнинг самарали йўли эканлигини эслатиб ўтишни жоиз, деб биламиз.\n28 Декабрь 2019 16:31\nАХБОРОТ ХУРУЖИ ёхуд огоҳ бўлинг, ниқобли "чаён"\n26 Декабрь 2019 01:44\nНаманган вилоятида сайлов натижалари маълум қилинди\n19 Декабрь 2019 21:56\nCайловларда овоз бериш тартибини биласизми?\n16 Декабрь 2019 21:53\nЖурналист Муҳаммаджон Мақсудов меҳнаткаш сенатор деб топилди\n13 Декабрь 2019 22:32\n29 Ноябрь 2019 08:32\nМАЪМУРИЙ ҚАМОҚ ЖАЗОСИНИ ЎТАШ ТАРТИБИ ҚАНДАЙ?\n26 Ноябрь 2019 14:53\nПартиянинг аҳди қатъий: "Миллий тикланиш" ўз сўзидан қайтмайди!\n22 Ноябрь 2019 18:01\n"Чорсу"да болакайни чинқиратган зирак ўғриси қўлга тушди


«Толибон» янги ҳукумат тузилмагунча чет элга чиқишга рухсат бермайди - EFFECT.UZ\n«Толибон» янги ҳукумат тузилмагунча чет элга чиқишга рухсат бермайди\n. 19:34 | 07.09.2021\nАфғонистондаги оммавий ахборот воситаларига таяниб хабар берилишича, ҳокимият тепасига келган «Толибон» мамлакатда янги ҳукумат тузилмагунча ўз фуқароларига чет элга чиқишга рухсат бермайди.\nЯъни, «Толибон» давлатда янги Вазирлар Маҳкамаси тузиши ва Кобул аэропорти тўлиқ тайёр бўлишига тўлиқ якун ясаши лозим. Шундан сўнг, чет элга чиқишга рухсат берилади.\nАввалроқ, «Ariana Аfghan Airlines» авиакомпанияси Афғонистонда ички рейслар тикланганлиги ҳақида «Синхуа» га таяниб хабар берган эдик.\nУнга кўра, авиакомпания самолёти Кобул аэропортидан 6 сентябр куни учган. Бу Афғонистонда ҳаво порти ва ички ҳаво қатнови қайта тикланганидан далолат беради.\nЎзбекистон - Жаҳон парламентлари аёл раҳбарларининг навбатдаги ХIV саммитига мезбонлик қилади


Фармацевтика бозори иштирокчиларининг аксарияти GxP зарур амалиётлар қоидаларини ўзига хос ҳужжат дея қараб, унинг талаблари текширувдан ўтаётганда бажарилиши керак деб ҳисоблашади.\nДарҳақиқат, GxP зарур амалиётлар қоидалари, авваламбор, кундалик фаолият стандартлари ва фикрлаш тарзи бўлиб, улар фармацевтика ташкилотлари ходимларининг ҳаракатларини, иш вақтининг ҳар бир дақиқасини белгилаши керак.\nБу ерда сиз Ўзбекистон Республикасининг зарур амалиётлар стандартларини юклаб олишингиз мумкин\nЗарур лаборатория амалиёти\nЗарур клиники амалиёти\nЗарур ишлаб чиқариш амалиёти\nЗарур сақлаш амалиёти\nЗарур дистрибюторлик амалиёти\nЗарур дорихона амалиёти\n2019 йил 10 апрелда Ўзбекистон Республикаси Президентининг “2019-2021 йилларда республиканинг фармацевтика тармоғини янада жадал ривожлантириш чора-тадбирлари тўғрисида” ги ПФ-5707-сонли Фармони имзоланган бўлиб, унда 2022 йил 1 январгача қуйидагилар белгиланган:\nфармацевтика маҳсулотларининг клиниколди тадқиқотларини ўтказиш билан шуғулланувчи барча лабораториялар Зарур лаборатория амалиётининг (GLP) миллий талабларига мувофиқлик учун мажбурий сертификатлаштирилади;\nЎзбекистон Республикаси Соғлиқни сақлаш вазирлигининг клиник синовларни ўтказиш учун барча клиник базалари Зарур клиника амалиёти (GСP) нинг миллий талабларига мувофиқлик учун мажбурий сертификатлаштирилади;\nбарча маҳаллий дори воситалари ишлаб чиқарувчилари Зарур ишлаб чиқариш амалиётининг (GMP) миллий талабларига мувофиқлик учун мажбурий сертификатлаштирилади;\nфармацевтика маҳсулотларининг улгуржи савдоси билан шуғулланувчи барча корхоналар Зарур дистрибюторлик амалиёти (GDP) миллий талабларига мувофиқлик учун мажбурий сертификатлаштирилади.\n2019 йил 17 августда Ўзбекистон Республикаси Вазирлар Маҳкамасининг 678-сонли қарори тасдиқланган бўлиб, унда Халқаро стандартларни жорий этишни мувофиқлаштириш бошқармаси фаолият юритувчи Ўзбекистон Республикаси Соғлиқни сақлаш вазирлиги ҳузуридаги Фармацевтика тармоғини ривожлантириш агентлиги тузилмаси келтирилган.\nЮқорида келтирилган ПФ-5707-сонли Фармоннинг бажарилиши учун 2019 йил 18 сентябрда Ўзбекистон Республикаси Вазирлар Маҳкамасининг 788-сонли “Фармацевтика соҳасига зарур амалиётлар (GxP) талабларини жорий этиш бўйича қўшимча чора-тадбирлар тўғрисида” ги қарори тасдиқланган бўлиб, унда GxP зарур амалиётлар талабларига мувофиқлик юзасидан инспекциялар ўтказиш тартиби ва зарур амалиётлар талабларини амалга ошириш бўйича чора-тадбирлар режаси белгилаб берилган. ДВТБТТЭСДМ давлат унитар корхонасида Зарур амалиётлар GxP миллий инспекторати бўлими ташкил этилди.\nБугунги кунда GMP миллий сертификатига эга бўлган корхоналар рўйхати:\n“Jurabek Laboratories” МЧЖ ҚК\n“NIKA PHARM” МЧЖ\n“Nobel Pharmsanoat” МЧЖ ЧЭК\n“Remedy Group” МЧЖ ҚК\n“Samarkand England eco-medical” МЧЖ ҚК\n“Uzgermed Pharm” МЧЖ ҚК\n“Dentafill Plyus” МЧЖ\n“Merrymed Farm” МЧЖ\n“Reka med Pharm” МЧЖ ҚК\nGxP БОШҚАРУВ ТИЗИМИНИНГ ЖОРИЙ ЭТИЛИШИДАН КУТИЛАЁТГАН НАТИЖАЛАР:\nфармацевтика маҳсулотларининг сифати ва хавфсизлигини таъминлашга ёндашувни ўзгартиради, бунда брак маҳсулотларнинг пайдо бўлиши ва маҳсулотларнинг қайтарилишидан юзага келадиган йўқотишлар камаяди;\nфармацевтика маҳсулотларининг хавфсизлигини таъминлаш учун жавобгарлик аниқ белгиланади;\nайниқса истеъмолчи билан ишлашда ва суд ишларида муҳим бўлган фармацевтика маҳсулотлари хавфсизлигига ишончнинг ҳужжатли далиллари;\nфармацевтика маҳсулотлари - хом ашёдан истеъмолчига қадар бўлган барча хавфсизлик параметрларини ўз ичига олган тизимли ёндашув таъминланади;\nхавфсизликни бошқариш учун ресурслардан янада тежамкорлик билан фойдаланилади;\nсифатсиз маҳсулотларни ишлаб чиқариш билан боғлиқ молиявий харажатлар камайтирилади;\nистеъмолчиларнинг фармацевтика маҳсулотлари сифатига бўлган ишончи оширилади;\nкорхона фаолиятининг, хусусан, назорат ва текшириш тизимларининг оптимал ишлаши таъминлади;\nянги савдо бозорларига чиқиш ва мавжудларини кенгайтириш имкониятлари оширилади;\nфармацевтика маҳсулотларини экспорт қилиш имконияти;\nхорижий инвесторларнинг маблағлар киритишга тайёрлиги оширилади;\nюқори сифатли ва хавфсиз фармацевтика маҳсулотлари ишлаб чиқарувчисининг обрўси таъминланади.\nХалқаро стандартларни жорий этишни мувофиқлаштириш бошқармаси бошлиғи – Ташматова Фароҳат Назаркуловна.


Шайх ҳазрат сабоқларидан: Илм талаб қилишдаги уч асосий омил | Azon.uz - Ахборот-таҳлилий портал\n1267 10:30 29.03.2021\nИлм — дунё ва охират саодатининг бирдан-бир манбаидир. “Дунёда илмдан бошқа нажот йўқ ва бўлмагай”, дея Имом Бухорий раҳматуллоҳи алайҳ унга равон ва ҳеч ўзгартириб бўлмас таърифни берган эдилар.\nШайх Муҳаммад Содиқ Муҳаммад Юсуф роҳимаҳуллоҳда ҳам худди шундай улуғларга хос услуб бор эди. Бу пайғамбарларнинг, қолаверса, уларга чин ворис бўлган олимларнинг услуби. Аллоҳ берган илҳом: содда, халқчил услуб билан ифодаланган баённинг катта маъноларни ифода этиши. Банда талаби илм йўлида риёзат ва машаққатлар манзилларини кечиб ўтибгина бундай ҳикматга эришади.\nШайх ҳазратлари ўз асарларида илм талаб қилувчининг (мутааллимнинг) биринчи галдаги одобларини кўрсатар эканлар, ўзларидаги илмларни камолга етказишда ана шу уч асосий омилга қатъий амал қилганликларини замондошлари, яқин дўстлари хотирлайдилар.\nИлм талаб қилувчи шахс нафс поклигини ахлоқий разийлат ва ёмон сифатлардан юқори қўймоғи лозимдир. Зотан, илм қалбнинг ибодатидир.\nИлм талаб қилувчи шахс ўзини чалғитувчи нарсалардан алоқани кесмоғи лозим. Чунки, фикр бўлинса, ҳақийқатларни идрок қилишдан ожиз бўлиб қолади. Салафи солиҳлар илмни бошқа барча нарсадан юқори қўяр эдилар. Баъзилари илмда кўзлаган мақсадларига эришмай туриб, бошқа нарсаларга қўл урмас эдилар.\nИлм талаб қилувчи шахс худди бемор ўзини табибга топширгани каби, устозига тамомийла бўйсунмоғи, унга тавозуъ кўрсатмоғи ва хизматида қоим бўлмоғи керак. (“Руҳий тарбия”)\nҲазратнинг талабалик даврларидаги фазилатлари хотиралари билан юқоридаги уч асосий омил у зотнинг амалий ҳаракатларида зоҳири бўганини англаш мумкин. Кўп йиллар Шайх Ҳазратлари билан таҳсил олган сафдошларидан бирлари Зоҳиджон домла Қодиров шундай дейдилар:\nБухорода тахсил олаётганимизда Муҳаммад Содиқ ўзларининг тиришқоқликлари, камтарликлари, чиройли муомалалари билан ажралиб турар эдилар.\nШайх хазратларида динга, эътиқодга, руҳий тарбияга эҳтиёж жуда баланд бўлган. Илм талабида тўхтовсиз изланишда, мехнатда эдилар. Биринчи таълимни оталаридан олганлар, сўнгра устозларидан сабоқ олиб, кейинчалик Бухородаги Мир Араб мадрасасида таълим олдилар. Ана шу мадрасада таълим олиш даврида Ҳазрат билан бирга таҳсил олган талабаларнинг эътирофларича, у киши ярим тунда мадраса таҳоратхонасининг покизалигига хизмат килиб, талаба дўстлари учун сувларни тайёрлаб қўяр эканлар. Буни бошкаларга билдирмас эканлар. Шундай бўлсада, баъзи зийрак талабалар билиб олишган экан (Анвар қори Турсунов).\nУ кишининг баъзи талабалар каби бўш вактларида кинога тушиб ёки истироҳат боғларида сайр килиб юрган ҳолатларини асло кўрмаганмиз. Муҳаммад Содиқ доимо сабоқларини кайтараётган ёки Қуръон ёдлаётган, ёки арабча луғатларни ҳифз қилаётган бўлардилар.\nМадрасада иттифоқнинг турли юртларидан келган ҳар хил миллат вакиллари таълим олар, одатда талабалар ҳужрада ўз миллатига мансуб кишилар билан бирга туриш истагида бўларди. Аммо Муҳаммад Содиқ хужрада бирга яшаш имкониятидан ҳам унумли фойдаланиш мақсадида Россиядан келган талабалардан доғистонлик қумиқ миллатига мансуб Илёс ва авар миллатига мансуб Муртазо Алий исмли талабалар билан бирга турар эдилар. Мақсадлари улар билан рус тилида сўзлашиб, бу борадаги малакаларини ошириш бўлган экан (З. Қодиров).\nБизга «Оётул-аҳком» ва «Усулул-фиқҳ» фанларидан дарс берадиган Тойиб Аннаос исмли устозимиз бор эдилар. У кишининг кўзлари ожиз бўлиб, Ливиядаги энг машҳур олимлардан эдилар. Дарс беришдан ташқари биз ўқийдиган ўқув юртига яқин жойдаги «Изоатул-Қуръан» студиясида Қуръон тафсири бўйича ва бошка диний мавзуларда эшиттириш ва маъруза қилар, саволларга жавоб берар эдилар. Ана шу устозимизнинг биздаги дарслари тугагач, Шайх ҳазрат кўпинча у кишига ҳамроҳлик қилиб «Изоатул-Қуръан»га олиб бориб қўяр, шу аснода устоздан кўплаб зарур нарсаларни сўраб олишга ҳаракат қилар, энг асосийси, устознинг дуоларини олар эдилар (З. Қодиров).\nШунингдек, ҳадис ва фиқҳ фанларидан дарс ўтадиган Муҳаммад Робтий исмли яна бир устозимизнинг ҳам кўзлари ожиз эди. У киши бизларга дарс бериш билан бир вақтда университетнинг сиртқи бўлимида ўкиб, илмий иш ёқлаш учун рисола ёзар эдилар. Ана шу илмий ишни ёзишда фойдаланиш учун Шайх ҳазратни кўпинча уйларига олиб кетиб, Ҳазрат ёрдамида манбалардан фойдаланарди. Ҳатто устоз илмий иш бўйича ёзма имтиҳон топширганларида ҳазратни ўзлари билан бирга олиб борганлар ва шу тарзда Ҳазрат бу устознинг ҳам дуоларига мушарраф бўлганлар.\nИлмига қандай амал қилишни биз авлодларга таълим бериб кетган фазилатли Устозимизни Аллоҳ таоло жаннатларда мақомларини баланд қилсин!\nШайх Муҳаммад Содиқ Муҳаммад Юсуф сабоқ Илм Махсус таҳлил\n2203 18:05 21.11.2021\n2264 18:35 18.11.2021\n2537 14:05 25.07.2021\n1473 08:40 31.05.2021\n751 17:00 29.04.2021


Британияда бошланган 'от гўшти жанжали' Оврўпога ёйилган - BBC Uzbek - Dunyo\nБританияда бошланган 'от гўшти жанжали' Оврўпога ёйилган\nСўнгги янгиланиш 11 феврал 2013 - 11:56 GMT\nБританиядаги супермаркет дўконидаги мол гўшти бургери таркибида от гўшти ДНКси аниқланганидан кейин бошланган можаро дастлаб Ирландияга, сўнг Руминияга етиб борди, Оврўпонинг 11 мамлакатида гўшт таъминотчиларини текшириш бошланди.\nЯнвар ойининг ўртасида Британиядаги Tesco ва Iceland супермаркатларида сотилаётган мол гўшти бургерлари текшириб кўрилганида улар таркибида от ва чўчқа гўштлари ДНКси борлиги аниқланди, Tesco ва Iceland савдодан бургерларни олиб ташлади.\nБритания озиқ-овқат хавфсизлиги назорати бўйича агентлик текшириш бошлади.\nБургерлар Ирландия ва Англиядаги заводларда тайёрлангани аниқланди.\nОт гўшти Ирландиядаги Dunnes Stores, Lidl ва Aldi дўконлар тармоқларида ҳам топилди.\nБургерларни савдо тармоқларига тарқатадиган Ирландиядаги ширкат гўштни Руминиядан олганини ва қандай қилиб мол гўшти таркибида от гўшти пайдо бўлганини текширишни бошлаганини маълум қилди.\nШундан кейин Франция, Швеция ва Полшадаги супермаркетларда сотилаётган бошқа гўштли маҳсулотларда от гўшти аниқланди, айримлари таркибида мол гўштидан кўра от гўшти кўплиги маълум бўлди.\nФранциядаги еттита ширкат музлатилган барча гўштли маҳсулотларини савдодан қайтарганларини эълон қилдилар.\nШвециядаги Findus ва Франциядаги Spanghero ширкатлари Руминиядаги қассобларга қарши маҳкамага даъво аризаси киритганлар, Оврўподаги бошқа ширкатлар ҳам шундай йўл тутишларини хабар бердилар.\n11 феврал куни Франция ҳукуматининг махсус мажлис чақиришига тўғри келди.\nҲукумат бу мажлисга мамлакатдаги барча гўшт таъминотчиларини тўплаган.\nФранция Озиқ-овқат вазири Жилиом Гарот шубҳали бўлган маҳсулотларнинг ҳаммаси дўконлар пештахталаридан олиб ташланганига ишонч ҳосил қилишини исташини айтган.\nБританияда ҳам парламент аъзолари масъул вазирдан юзага келган вазият ва муаммони бартараф этиш юзасидан нима ишлар қилинаётгани борасида ҳисобот талаб қилдилар.\nКўпчилик саломатлик ва озиқ-овқат хавфсизлиги бўйича талаблар жаҳонда энг қаттиқ бўлган Оврўпода қандай қилиб шундай ҳодиса юз бериши мумкин деган саволни бермоқда.\nДастлабки текширувлар хулосасига кўра, от гўшти мол гўштига тасодифан аралашиб қолмаган, балки атайин яширинча қўшилган.\nБу эса жиноят, от гўшти анча одамларнинг саломатлигига тўғри келмайди.\nРуминия Президенти Траян Бэсеску ўз шартномасидаги мажбуриятларини бузган ширкат устидан текшириш бошланганини маълум қилган.\nПрезидент Бэсеску можаро учун румин қассоблари масъул бўлсалар, бунинг оқибати Руминия учун ёмон бўлишидан огоҳлантирган.\nАгар муаммо илдизи Руминияда бўлса, бу мамлакатга қарши экспорт чекловлари жорий этилиши мумкин.\nПрезидент Траян Бэсеску сўзларига кўра, Руминия "кўп йилларга ишончни йўқотиши мумкин".\n'Қайта ишланган гўшт билан саратон ўртасида боғлиқлик бор'\nГўштнинг ҳам сунъийси бўладими ёки ғаройиб гамбургер қанақа бўлади?Томоша қилиш02:20


Қўқонда сингапурликлар иштирокида минерал ўғитлар ишлаб чиқарилади\n09:57 / 29.03.2017\nФарғонанинг Қўқон шаҳрида ташкил этилган Indorama Kokand Fertilizers қўшма корхонаси 2018 йил январь ойидан илк маҳсулотини ишлаб чиқаришни режалаштирмоқда, деб ёзмоқда Sputnik Ўзбекистон нашри "Ўзкимёсаноат"даги манбасига таянган ҳолда.\nҚК Сингарпурнинг Indorama компаниялар гуруҳи ҳамда Ўзбекистон давлат рақобат қўмитаси билан ҳамкорликда Қўқон суперфосфат заводи негизида ташкил этилган. Бунда Сингапур томони ишлаб чиқаришга 83 млн доллар сармоя киритиш шарти билан корхонанинг 85 фоиз улушига эгалик қилмоқда.\nIndorama 2017-2018 йилларда ишлаб чиқариш қувватларини модернизация қилишга 23 млн доллар сарфлашни режалаштирган. Корхонада заводнинг ҳозирги аҳволи ва бажариладиган ишлар ҳажмини аниқлаш мақсадида хорижий экспертлар иш олиб бормоқда.\n2018 йил январида аммонийлаштирилган суперфосфатнинг дастлабки партияси ишлаб чиқарилади. Бир йилда тахминан 172 минг тонна маҳсулот мижозларга етказиб берилади. Манбанинг айтишича, томонлар корхонанинг келгуси стратегияси борасида ҳам аниқ тасаввурга эга. Хусусан, 2019 йилда 170 минг тонна аммонийлаштирилган суперфосфат ишлаб чиқувчи яна бир қувват ишга туширилади. 2020 йилда дикальцийфосфат, 2021 йилда сульфат калий ишлаб чиқарувчи линиялар ишга туширилади. Маҳсулотнинг 50 фоизга яқини экспорт қилинади.\nФарғона Indorama минерал ўғит


Жаҳон банки Афғонистонга аталган ёрдамнинг бир қисмини беришга қарор қилди | Azon.uz - Ахборот-таҳлилий портал\n410 09:35 03.12.2021\nЖаҳон банки директорлар кенгаши Афғонистонни қўллаб-қувватлашга аталган, бироқ музлатилган маблағлардан 280 миллион долларини икки гуманитар ёрдам ташкилотига ўтказишга қарор қилди.\nЖаҳон банки томонидан бошқариладиган Афғонистонни қайта тиклаш жамғармасининг 31 донори Жаҳон озиқ-овқат дастури ва БМТнинг Болалар жамғармасига маблағ ўтказилишини маъқуллаши керак. Донорлар бугун учрашиши кутилмоқда, ушбу донорларнинг энг йириги АҚШ ҳисобланади.\nСешанба куни Жаҳон банки кенгаши Афғонистонни қайта тиклаш жамғармасининг 1,5 миллиард долларидан гуманитар ёрдам агентликларига 500 миллион долларгача маблағ ўтказиш масаласини муҳокама қилиш учун йиғилиш ўтказган эди.\nҲозирда “Толибон” кўраётган чора-тадбирларга қарамай, Афғонистондаги иқтисодий вазият ўта оғирлигича қолмоқда. Бирлашган Миллатлар Ташкилотининг Озиқ-овқат ва қишлоқ хўжалиги ташкилоти ҳамда Жаҳон озиқ-овқат дастурининг октябрь ойи охирида чоп этилган қўшма ҳисоботига кўра, Афғонистон аҳолисининг ярмидан кўпи келгуси ойларда жиддий озиқ-овқат танқислигига дуч келиши мумкин.\n“Толибон” давлат захираларининг атиги 0,1 фоизидан фойдаланиш имкониятига эга, чунки захираларнинг катта қисми Қўшма Штатлар томонидан музлатилган. “Толибон” раҳбарияти Вашингтонни Афғонистон давлат захираларига қўйилган тақиқни олиб ташлашга чақирмоқда. Бироқ АҚШ ва бошқа Ғарб давлатлари бу масала “Толибон”нинг кейинги қадамлари қандай бўлиши билан боғлиқлигини айтмоқда.\nЖаҳон банки Афғонистон Толибон Махсус\nМеҳнат муҳожирларининг Ўзбекистонга пул ўтказмалари ҳажми ошиши кутилмоқда\n617 09:15 22.11.2021\nЖаҳон банки Афғонистондаги фаолиятини қачон тиклашини маълум қилди\n510 09:20 11.11.2021\nЖаҳон банки Афғонистонга молиявий ёрдамни тўхтатди\n548 15:15 26.08.2021\nЎзбекистон инвестиция жалб қилиш бўйича ҳудуд етакчиси бўлади\n1108 08:05 12.07.2021\nЖаҳон банки фирибгарлик қилган ўзбек компаниясига санкциялар жорий қилди\n2210 22:20 30.04.2020


УЙ-ЖОЙ КОММУНАЛ ХИЗМАТ КЎРСАТИШ ВАЗИРЛИГИ БЎСТОНДА САЙЁР ҚАБУЛ ЎТКАЗДИ - AUZ.UZ\nТўловлар энди МИБга эмас, «Сувоқава» ДУКга тўланади\nКоммунал хизмат: «БОШҚАРУВ ТАШКИЛОТИ» ЭНДИ КЎП ҚАВАТЛИ УЙЛАРГА ХИЗМАТ КЎРСАТАДИ\nАНДИЖОНДА 3,5 МИНГ ГЕКТАР БОҒЛАР, 336 ГЕКТАР ТОКЗОРЛАР ЯНГИЛАНАДИ\nАНДИЖОНДАН СЕНАТОРЛАР САЙЛАНДИ\nУЙ-ЖОЙ КОММУНАЛ ХИЗМАТ КЎРСАТИШ ВАЗИРЛИГИ БЎСТОНДА САЙЁР ҚАБУЛ ЎТКАЗДИ\nЎзбекистон Республикаси Президентининг Бўстон туманидаги халқ қабулхонасида Уй-жой коммунал хизмат кўрсатиш вазирлиги томонидан аҳолининг мурожаатлари юзасидан сайёр қабул ўтказилди. Бу ҳақда Андижон вилоят уй-жой коммунал хизмат кўрсатиш бошқармаси ахборот хизмати хабар бермоқда.\nЎтказилган сайёр қабулларда жами 97 та фуқаро иштирок этишди. Қабулда 34 та мурожаат келиб тушди шундан, 24 нафар фуқароларнинг мурожаати жойида ҳал этилди, мурожаатларнинг 8 тасига тушунтириш берилди. 2 та қабул қилинган мурожаатлар назоратга олиниб, кўриб чиқилмоқда.\n- Улуғнор туманидаги Шаҳристон МФЙда амалга оширилган ишлар натижасида бир пайтлар қаровсиз қолган ҳудудимизнинг шаҳардан фарқи қолмади,-дейди Улуғнор туманининг “Ўзбегим” кўчасидаги 16-кўп қаватли уйнинг 12-хонадонида яшовчи Гулсибахон Рўзиева. –Ҳаммаси рисоладагидек, фақат иситиш тизими масаласида амалий ёрдам керак. Туманимизда 31 та кўп қаватли уй бўлиб, уларда иситиш тизими жорий этилса мақсадга мувофиқ бўлар эди.\nТан олиш керакки, аксарият муаммоларнинг жойида хал этишнинг иложиси йўқ. Жумладан, Улуғнор туманидаги кўп қаватли уйларда иситиш тизимини жорий этиш ҳам йиллар давомида босқичма-босқич амалга оширилиши режалаштирилган бўлиб, сайёр қабул давомида мурожаатчиларга бу ҳақида тушунтирилди.\nТуманда олиб борилган кенг миқёсдаги ободонлаштириш ишлари жараёнида кўп қаватли уйлар атрофидаги ноқонуний қурилмалар бузиб ташланди.\n-Лекин турар-жойимиз ҳудудида нон ёпиш учун тандирхоналар қуриб берилди, - дейди “Обод қишлоқ” ширкатлар уюшмасининг раиси Азизахон Мирзаева. –Жумладан, бизнинг ширкатлар уюшмасига қарашли 16 та кўп қаватли уйда ҳам ўзбекона урф-одатларимизга риоя қилиш учун барча шароитлар яратилган. Бироқ, тандирга қалашимиз керак бўлган ўтинни қаерда сақлаймиз? Уйимизнинг орқа қисмида омборхона қурса бўладиган ер майдони бор. Шу жойда қурилиш бунёд этиш учун рухсат берилса, ўзимиз шаҳарсозлик қоидаларига амал қилган ҳолда омборхоналар қурилишини амалга оширган бўлар эдик.\nБўз туманининг “Маданият” МФЙдаги Ҳамид Олимжон кўчасида жойлашган 147-кўп қаватли уй бир пайтлар коллеж ётоқхонаси бўлган. Айни пайтда бино уй-жойга муҳтож оилаларга турар-жой мақсадида берилган. Қонуний тартиблар асосида расмийлаштирилган хонадонларда уй соҳиблари канализация тармоғини мустақил тарзда қўлбола усулда тортиб олганликлари бугунги кунга келиб муаммони юзага келтирмоқда.\n-Умумий канализация тармоғини тортишнинг имкони бормикин?,-дейди ушбу уйда истиқомат қилувчи Динара опа Қодирова. –Қолаверса, ичимлик сувини ҳам маълум масофадан ташиб ичмоқдамиз.\n-Ушбу ҳудудда “Обод қишлоқ” давлат дастури доирасида амалга оширилаётган ишлар ҳали ниҳоясига етгани йўқ,-дейди Бўз тумани “Сувоқава” ДУК раҳбари Жасурбек Садиров. -Дастурга биноан 6 км. масофага янги сув қувури тортилиб, 1 та сув насоси ўрнатилди. 15 кун муддат ичида 350 метр масофага қўшимча сув қувури тортилиши натижасида 147-кўп қаватли уйнинг ичимлик суви масаласидаги муаммоси ижобий ечим топади. Канализацияни марказий тармоққа улаш кейинги йиллар дастурига киритиш юзасидан таклифлар киритилган бўлиб, унга қадар объектни ўз вақтида тозалаб туриш орқали аҳолига қулайлик яратиш имкони мавжуд.\nСайёр қабул давомида амалга оширилаётган ишлар юзасидан ўз миннатдорчилигини билдиргани келганлар ҳам бўлди.\n-Бундан уч-тўрт йил Бўстонга келган киши сўнгги йилларда мисли кўрилмаган ўзгаришлар юзага келганлигини эътироф этиши табиий, - дейди “Тинчлик” кўчасида истиқомат қилувчи Маъруфжон Ҳайдаров билан Дилшодбек Юнусовлар. – Айни пайтда кўчаларимиз асфальтланди, симёғочлар алмаштирилиб, тунда ҳам чароғон ҳудудга айланди. Ичимлик сув масаласида ҳам муаммомиз йўқ. Барча шароит яратилганидан кейин бизга фарзандларни одобли қилиб тарбиялаш, маҳалламизни обод асраш қоляпти, холос. Барчаси учун маҳаллий ҳокимликларга, мутасаддиларга миннатдорчилик билдирамиз!\nБир пайтлар сайёр қабулларда чексиз навбат кутиб, муаммосига ечим излаб келган одамлар бугун юзида табассум билан, камчиликлардан холи маҳалласидан ғурурланиб, раҳмат айтишининг ўзи республикамизда амалга оширилаётган ислоҳотлар ўз мевасини бера бошлаганидан далолатдир.\nШу куни сайёр қабулда Улуғнор ва Бўз туманидан ташриф буюрган 36 нафар фуқаролардан 22 та мурожаат келиб тушган бўлиб, шундан 17 таси жойида ижобий хал этилди. 5 нафар фуқаронинг мурожаати юзасидан тушунтиришлар берилди.


Энг муҳим ўзгариш — одамлар тафаккурида бўлган ўзгариш — Huquq\nHome / Тавсия этимиз / Энг муҳим ўзгариш — одамлар тафаккурида бўлган ўзгариш\n29.08.2019\tТавсия этимиз 166\nБу йил республикамиз давлат мустақиллигини қўлга киритганига 28 йил бўлди. Бу — жафокаш халқимиз ҳаётида улкан тарихий воқеа эди. Бу — миллионлаб юртдошларимиз қалбидаги энг муқаддас орзунинг рўёбга чиқиши, бу бир пайтлар ҳуррият учун курашиб, Ватан озодлиги юракларида армон бўлиб қолган не-не эрксевар инсонлар кутган қутлуғ кун эди. Ва яна бу Биринчи Президентимиз Ислом Каримов жасорат кўрсатиб, улкан масъулиятни зиммасига олган кун эди. Негаки, ниҳоятда таҳликали, воқеалар қандай кечишини олдиндан айтиш қийин бўлган бир даврда ана шундай қарорга келиш осон эмас эди. Ахир жонсиз кўринган заҳарли илон — умри поёнига етиб бораётган мустабид тузум кутилмаганда ҳамла қилиб қолиши ҳам ҳеч гап эмас эди-да.\nЎзбекистон мустақиллиги 1991 йил 31 август куни расман эълон қилинган бўлса-да, аслида истиқлолнинг тамал тоши олдинроқ қўйилган. «Пахта иши» билан боғлиқ қатағон азоблари давом этаётган, совет тузуми ҳали қиличини ўйнатиб турган бир пайтда республикамиз аҳолисининг турмуш даражасини яхшилаш мақсадида 1989 — 1990-йиллар мобайнида 1,5 миллиондан зиёд оиланинг томорқа ерлари кенгайтирилиши, 700 мингта янги оиланинг томорқа билан таъминланиши, 1989 йилда ўзбек тилига давлат тили мақоми берилиши, Наврўз байрамининг қайта тикланиши, Рамазон ва Қурбон ҳайитларининг умумхалқ байрами — дам олиш куни деб эълон қилиниши, собиқ иттифоқ ҳудудида илк бор Ўзбекистонда президентлик бошқарувининг жорий этилиши, 1990 йил 20 июлда Мустақиллик декларациясининг қабул қилиниши истиқлолимиз учун замин яратган эди.\nМамлакатимиз мустақил деб эълон қилингач, Ўзбекистон ССР Ўзбекистон Республикаси деб қайта номланди ва жаҳон харитасида тенг ҳуқуқли, янги суверен давлат пайдо бўлди. «Ўзбекистон Республикасининг давлат мустақиллиги асослари тўғрисида»ги конституциявий қонун қабул қилинди. Шу тариқа мамлакатимизда қонун устувор бўлган ҳуқуқий демократик давлат асосларини барпо этишга киришилди.\nМаълумки, ҳар бир давлатнинг суверенитети, миллий давлатчилиги, фуқароларининг ҳуқуқ ва эркинликлари, ҳаёт тарзи, қонунчилигининг моҳияти Конституцияда ўз аксини топади. Ана шу энг муҳим ҳужжатга қараб у ёки бу мамлакатнинг қиёфасини, тараққиётнинг қайси йўлини танлаганини тасаввур этиш мумкин. Ўзбекистоннинг шундай Конституцияси ишлаб чиқилдики, у юртдошларимизга ҳар жиҳатдан манзур бўлиш билан бирга, дунё ҳамжамияти томонидан ҳам эътироф этилди. Чунки Асосий қонунимиз жаҳон андозаларига тўла жавоб берадиган, инсон қадр-қиммати юксак даражада улуғланган ҳужжат бўлди. Масалан, Конституциямизнинг 12-моддасида шундай дейилган:\n«Ўзбекистон Республикасида ижтимоий ҳаёт сиёсий институтлар, мафкуралар ва фикрларнинг хилма-хиллиги асосида ривожланади. Ҳеч қайси мафкура давлат мафкураси сифатида ўрнатилиши мумкин эмас».\nВаҳоланки, собиқ тузум даврида амалда бўлган Конституциянинг бутун мазмун-моҳияти коммунистик тузумни, коммунистик мафкурани улуғлашга қаратилган эди. Бу тузум, бу мафкура қанчадан-қанча халқларнинг бошига турли-туман кулфатлар солганига тарих гувоҳ. Конституциямизнинг 13-моддасида «Ўзбекистон Республикасида демократия умуминсоний принципларга асосланади, уларга кўра инсон, унинг ҳаёти, эркинлиги, шаъни, қадр-қиммати ва бошқа дахлсиз ҳуқуқлари олий қадрият ҳисобланади. Демократик ҳуқуқ ва эркинликлар Конституция ва қонунлар билан ҳимоя қилинади» дейилган. Ана шу олий қадрият 28 йил мобайнида қабул қилинган барча қонунларимизнинг мазмун-моҳиятига сингиб кетган.\n1992 йилнинг 2 марти ҳам Ўзбекистон ҳаётида муҳим ўрин тутади. Шу куни мамлакатимиз энг нуфузли халқаро ташкилот — Бирлашган Миллатлар Ташкилотига аъзо бўлган эди. Бу юртимизнинг дунё ҳамжамиятидаги мавқеини ошириш сари ташланган яна бир қадам бўлди. Мамлакатимиз ана шу ташкилот ва унинг Тараққиёт дастури, Таълим, фан ва маданият масалалари бўйича ташкилоти (ЮНЕСКО), Болалар жамғармаси (ЮНИСЕФ), Жаҳон соғлиқни сақлаш ташкилоти каби қатор таркибий тузилмалари билан самарали ҳамкорлик қилиб келмоқда.\nИнсон манфаатлари, ҳуқуқ ва эркинликларини чинакамига ҳимоя қилиш суд-ҳуқуқ соҳасида ҳам кенг кўламли ислоҳотларни амалга оширишни тақозо этарди. Шу боис бу соҳага алоҳида эътибор қаратиб келинаётгани, айниқса, Мамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепциясида жуда муҳим таклифлар билдирилгани бежиз эмас. Концепция асосида мамлакатимизда ўлим жазосининг бекор қилиниши ҳамда қамоққа олишга санкция бериш ҳуқуқининг судларга ўтказилиши халқимизга хос бағрикенглик ва инсонпарварлик фазилатларининг яна бир намойиши бўлди. Бу бутун дунёда эътибор ва қизиқиш уйғотди.\nОсойишта ҳаётимизнинг ишончли посбони бўлган миллий армиямизнинг шаклланиши ўтган даврда эришилган асосий муваффақиятларимиздан биридир. Ўзбекистон ўзининг ҳудудий яхлитлигини сақлашга, ўзини-ўзи мудофаа қилишга қодир давлатга айланди. Ҳарбий соҳада амалга оширилган ислоҳотлар натижасида сон жиҳатидан ихчам, замонавий, ҳар қандай синовларга тайёр Қуролли кучларимиз шаклланди.\nЎтган йиллар мобайнида юртимиз улкан ютуқларни қўлга киритди. Мамлакатимиз шаҳар ва қишлоқларининг қиёфаси бутунлай ўзгариб, жаҳон ҳамжамиятидаги нуфузи тобора юксалиб бормоқда. Асрларга татигулик бундай ўзгаришларни Қашқадарё вилояти мисолида ҳам кўриш мумкин. Бу ерда республикамиздаги гигант корхоналардан бири — Шўртан газ-кимё мажмуи барпо этилди. Муборак газни қайта ишлаш заводида янги қувватлар, Таллимаржон иссиқлик электр станциясида янги блоклар ишга туширилди. Тошгузар — Бойсун — Қумқўрғон темирйўл линияси қурилиб, фойдаланишга топширилди. Деҳқонобод калий заводи бунёд этилди, Қарши ва Шаҳрисабз шаҳарларига «Афросиёб» тезюрар поезди қатнови йўлга қўйилди.\nЎзлигимизни англаш, маънавий-маданий соҳадаги ишларни айтмайсизми: Шаҳрисабз ва Қарши шаҳарларининг 2700 йиллиги кенг миқёсда нишонланиши, Шаҳрисабзда соҳибқирон бобомиз Амир Темурга ҳайкал ўрнатилиши, Қаршида «Эл-юрт таянчи» монументи барпо этилиши, Президентимиз Шавкат Мирзиёевнинг ташаббуси билан ўтган йили Шаҳрисабзда биринчи халқаро мақом санъати фестивалининг ташкил этилиши… Айтинг-чи, илгари нега бундай ривожланиш ва тараққиётга эришмаганмиз? Чунки мустақил эмас эдик. Марказнинг рухсатисиз ҳеч нарсани амалга ошириб бўлмасди. Марказ эса мустамлака юртга бундай имкон бермас эди.\nРоссия империяси мафкурасининг мақсади миллий маданиятларни камситиш, уларни йўқ қилиш, булар натижасида мустамлака халқларнинг ўзлигини англаш жараёнини тўхтатишдан иборат эди. Хивага юришида фон Кауфманга ҳамроҳлик қилган шарқшунос Александр Кун 300 дан ортиқ Шарқ қўлёзмаларини император кутубхонасига топширган. 1895 йилда Николай Веселовский раҳбарлигидаги экспедиция Амир Темур мақбарасидан ўймакор эшикни кўчириб олиб, Петербургга юборган. Ўзбекистонлик тарихчи Борис Луниннинг ҳисоб-китобларига кўра, Россия хазиналарига 1865 йилдан 1917 йилгача 3000 та Шарқ қўлёзмаси ташиб кетилган. 1915 -1916-йилларда шарқшунос Борис Иванов Бухоро мадрасалари ва вақф кутубхоналаридан 1125 та ноёб қўлёзмани олиб, Россия ва Европанинг кўплаб музей ва кутубхоналарига сотиб юборган.\nҚадимги миллий-маданий бойликларни ташиб кетиш сиёсати шўро тузуми даврида янада авж олган. Ҳаваскор-археолог Жозеф Кастанье ўзи тўплаган нодир ёдгорликларнинг катта қисмини Эрмитажга, энг яхшиларини эса Парижга олиб кетган. Унинг мамлакатимиз маънавиятига етказган зарари 500 дан ортиқ нодир қўлёзма ва буюмлардан иборат эди. 1920 йил сентябрь ойида Бухоро хонлиги хазинасидаги олтин, кумуш буюмлар, ёдгорликлар ва пуллар 13 та вагонга ортилиб, Петербургга жўнатилган. Петербургдаги СССР халқлари этнографияси музейи ходими С.Рудин саккиз йил давомида 4000 дан ортиқ асори-атиқани ташиб кетган.\nФақат мустақилликкина халқимизга эркин нафас олиш, ўз тақдирини ўзи белгилаш ҳуқуқини берди. Мустақил тараққиёт йилларида юртдошларимиз турмуш тарзида жуда катта ўзгаришлар содир бўлди. Бироқ энг муҳим ўзгариш одамларнинг тафаккурида бўлган ўзгаришдир. Дунёқарашлар ўзгарди, интилиш ва ҳаракатлар ўзгарди, одамларнинг сиёсий фаоллиги ошди, онгу тафаккури юксалиб, атрофда бўлаётган барча воқеа ва ҳодисаларга дахлдорлик туйғуси, эртанги кунга ишончи ортиб бормоқда.\nПрезидентимиз шу йил 8 июлда «Ўзбекистон Республикаси давлат мустақиллигининг 28 йиллик байрамига тайёргарлик кўриш ва уни ўтказиш тўғрисида»ги қарорни имзолади.\n«Жонажон Ўзбекистоним, мангу бўл омон!» деган бош ғояни ўзида мужассам этган маърифий тадбирлар ҳамда тарғибот ишлари дастурида 2017-2021 йилларда Ўзбекистон Республикасини ривожлантиришнинг бешта устувор йўналиши бўйича ҳаракатлар стратегияси, шунингдек, «Фаол инвестициялар ва ижтимоий ривожланиш йили» Давлат дастури, «Обод қишлоқ», «Обод маҳалла», «Ҳар бир оила — тадбиркор», «Ёшлар — келажагимиз» каби дастурлар ва Президентимизнинг бешта муҳим ташаббуси доирасида олиб борилаётган ислоҳотларнинг маъно-мазмуни ва руҳи мужассам этилишига алоҳида эътибор қаратилди.\nҚарорни кенг тарғиб қилиш мақсадида аҳолининг турли қатламлари ўртасида маърифий учрашувлар, очиқ мулоқотлар, адабий-бадиий кечалар, долзарб мавзулар бўйича фикр алмашувлар, маданий тадбирлар ўтказилиб, уларга таниқли олимлар, ижодкор зиёлилар ва санъаткорлардан иборат тарғибот гуруҳлари жалб этилди.\nҲа, такрор бўлса ҳам айтамизки, истиқлолнинг нурафшон йўли туфайли биз улкан ютуқларга эришдик. Шунинг учун ҳам мустақилликка эришган санамиз — 1 сентябрни тўлиб-тошиб, катта қувонч билан нишонлаймиз ва бу байрамни ҳақли равишда энг улуғ, энг азиз дея мадҳ этамиз.


Фарҳод Ҳамроев. Гул лабида бахт шабнами - www.ziyouz.uz\nБош саҳифа Илм ва фанАдабиётФарҳод Ҳамроев. Гул лабида бахт шабнами\nЧоп этилган 16.07.2013 16.07.2019 МуаллифZiyouz.uz\nУйғур шоири Учқун шеъриятининг айрим хусусиятлари\nҲозирги уйғур адабиёти мумтоз адабиётнинг илғор анъаналарини изчил давом эттирмоқда. Юсуф Баласоғун, Аҳмад Югнакий, Новбати, Залели, Ҳирқатий, Билол Нозим авлодлари жаҳон адабиёти карвонидаги ўз ўрнини сақлаб қолиш баробарида дунё амалиётида тўпланган барча яхши хусусиятларни ўзида жамлай олди. У шакл ва мазмун жиҳатидан бойиди. Зиё Самадий, Хизмет Абдуллин, Учқун, Хелил Ҳамроев каби уйғур ёзувчиларини хорижда ҳам яхши билишади. Мазкур ижодкорлар ичида шоир Учқун ижоди алоҳида ажралиб туради.\nШоирнинг таржимаи ҳоли оддийгина. Учқун — шоирнинг тахаллуси бўлиб, ҳақиқий исми эса Долқун Ясеновдир. У 1938 йилнинг 25 апрелида Суйдуне номли кичкина уйғур шаҳарчасида дунёга келди. Уларнинг оиласида зиёли муҳит қарор топган эди.\nОтасининг давлат тизимидаги юқори лавозимлардан бирида хизмат қилгани бўлажак шоирнинг ҳаётига сезиларли таъсир кўрсатди. Ҳатто кейинчалик бу ҳол Долқун Ясеновнинг қийин синовларни бошдан кечиришига сабаб бўлди. Шоирнинг отаси Ясен Худаведи дурустгина шеърлар ёзар, шаклланаётган янги уйғур театри саҳналарида турли ролларни бажарар эди. У маданият вазири, маданият ва адабиёт арбоблари бирлашмасининг раиси, Синжон Уйғур автоном республикаси ҳукуматининг давлат котиби, Урумчи шаҳрининг раҳбари лавозимларида фаолият юритса-да, ижодни тарк этмади ва ўз фарзандларини ҳам маданият ҳамда санъатни қадрлашга ўргатди.\nШоирнинг онаси Ойшамхоннинг умри эса уй ишлари ва болалар тарбияси билан андармон бўлиб ўтди. Бироқ у эрига нисбатан фарзандларига кўпроқ таъсир кўрсатди. Ёш Долқунни уйғур халқ оғзаки ижоди билан илк бора таништирган, унга уйғур мумтоз адабиёти намуналаридан ўқиб берган одам онаси эди.\nШундай зиёли оилада улғайган Долқун Ясенов 1953-56 йилларда Синцзян педагогика билим юртининг тил ва адабиёт факультетида ўқиди. Уни тамомлагач, ўқишини яна давом эттириш мақсадида бир гуруҳ хитойлик ёшлар билан Тошкентга келди. Собиқ Ўрта Осиё Давлат университетининг (ҳозирги Ўзбекистон Миллий университети) филология факультетига ўқишга кирди. Бу вақтга келиб унда ижодкорлик куртаклари ниш ура бошлади. Санцзянда чиқувчи “Тарим” журналининг 1954 йилги июн сонида унинг дастлабки шеърлари нашр этилди.\nУниверситетдаги таълим Учқунга кўп нарсани берди. Бу ерда ижодий муҳит ҳукмрон эди. Ғулом Каримов, Субутой Долимов, Озод Шарафиддинов, Лазиз Қаюмов каби билимдон устозлар талабаларда адабиётга муҳаббат туйғусини уйғотиш баробарида уларни ижод қилишга ҳам рағбатлантирдилар. Долқун Ясенов Эркин Воҳидов, Абдулла Орипов каби сабоқдошлари орасига қўшилди. Бирин-кетин унинг шеърлари рус ва ўзбек тилларига ўгирила бошланди. Улар ўзбекча нашрларда дам-бадам чоп этилиб, “Синцзян шоирлари” шеърий тўпламига киритилди. Шу тариқа шоир ижодининг янги саҳифаси очилди. Улар кейинчалик амалга оширилажак улуғ ишларнинг дебочаси бўлди.\nТошкентдаги таҳсил фурсати тугагач, шоир туғилган юртига қайтди. Дастлаб “Тарим” журнали нашриётида ишлади. Газета ва журналларда бир қанча шеърларини чоп эттирди. Бироқ худди шу даврда Хитойда “маданий инқилоб” бошланиб қолди. Пекин ҳукумати ёш шоирни ревизионизмда айблаб, уни ҳибсга олди. Уйғурлар ҳаётидаги оғир қора кунлар бошланди.\nДолқун Ясенов 1963 йилдан бошлаб то 1968 йилгача Комула шаҳри яқинидаги мажбурий тузатув хизматида ишлади. Бу даврда уни ҳар бир қадамда ўлим пойлаб турди. Аммо яшаш насиб этган экан, у омон қолди.\nҚирғин ва қўрқувдан безган Долқун Ясенов бир амаллаб Қозоғистонга қочиб ўтди. Ватандан жудолик, оиладан айрилиб яшаш, таъқиб ва жавобгарлик шоир учун шафқатсиз ҳаёт дарсини ўтади.\nУчқуннинг шоир сифатида камол топиши, ҳаётий ва маънавий бойликларни орттириши шахс сифатида такомиллашиши билан боғлиқ равишда кечди.\nҲозирда Долқун Ясенов Олмаота шаҳрида яшаб, ижод қилаяпти. У етакчи уйғур шоири ва журналисти, Қозоғистон Ёзувчилар уюшмаси совриндори, бир неча ажойиб шеър ва достонлар тўплами муаллифи. Шеърий асарлари уйғур мактабларидаги адабиёт фани дастурига киритилган, улар турк, ўзбек, қорақалпоқ, рус тилларига ўгирилмоқда.\nУчқун ижоди — уйғур адабиётидаги ўзига хосликни намоён этди. Унинг шеърлари миллийликнинг ёрқин ифодаси. Бу хусусиятни қадимги уйғур мумтоз адабиёти ва халқ оғзаки ижодининг замонавий адабиёт ютуқлари билан уйғунлашиши вужудга келтирган. Унинг ижодига бошқа халқлар адабиёти, жумладан, ўзбек адабиёти ҳам ўз ҳиссасини қўшди.\nБолқар шоири Қайсин Қулиев шундай деб ёзган эди: “Ўзига хос бўлиш ва чекланиш, жумладан, миллий чекланганлик, — бирликка хос бўлмаган икки нарса”. Бу ҳақиқат. Мана шундай ҳақиқат эса Учқун ижодида ўз аксини топди.\nУчқун илк асарлариданоқ уйғур шоири эканини исботлади. Бу хусусияти миллати, яшаш тарзида эмас, аксинча, ижоди туфайли ҳосил бўлди. Шоир ўсмирлик вақтидан бошлаб ўзини, атрофида юз бераётган воқеликни теран англай бошлади. Ватани ва ўзи хўрланганда топталган миллий туйғу ўз ватанига нисбатан муҳаббатни уйғотди:\nШеъримни яратган дардсан, Ватаним,\nҚанча дард тортсам-да, мардсан, Ватаним.\nУчқуннинг 1973 йилда нашр этилган “Тошдаги гул” номли илк шеърий тўплами уйғур адабиётига янги овоз келиб қўшилганидан дарак берди. Бу вақтда уйғур адабиётига ўзига хос овозга эга бўлган ёш шоирларнинг катта бир гуруҳи кириб келдилар. Раҳимжон Рўзиев, Абдуғофур Қутлуқов, Мўминжон Ҳамроев, Совуджон Маматқулов ва бошқалар ана шу гуруҳга мансуб эди. Улар ижоди кўп жиҳатдан уйқаш бўлса-да, айрим тафовутлар ҳам кўп. Учқун шеъриятида ҳам тақлидчилик аломатлари сезилади. Умуман олганда, шоир ижоди ўзига хос ва ҳеч ким билан адаштириб бўлмайдиган жиҳатларига эга.\nЛекин манман, кибор тутундан\nЧўғни афзал кўради ҳар ким.\nШунинг учун тутундан қочиб,\nЧўққа таъзим қилади балким.\nУчқун шеърларининг мавзуси бир қарашда оддийдек туюлади. Аммо теранроқ назар солинса, шоир кундалик жараённи ёрқин бўёқлар билан чизганига гувоҳ бўлиш мумкин. Улар шоирнинг шахсий ҳаёти орқали ҳис этилган туйғулар тарихидир.\nМен қарасам ҳар доим сенга,\nОлиб қочдинг кўзингни мендан.\nКўзинг айтиб турса-да барин,\nЯширасан сўзингни мендан.\nМен қарадим юлдузга кўп вақт,\nЮлдуз дедим сенинг кўзингни.\nОй кулганда термулиб узоқ,\nШуъласида кўрдим ўзингни.\nУчқун шеърларида иқрор ва истиғфор оҳанглари етакчи.\n“Ер ўғлониман” шеърида қуйидаги сатрлар бор:\nМен замин ўғлиман, лекин мабодо\nТоғ бўлсам, нур бўлсам, сув бўлсам-да мен —\nЕрга интилишдан толмасдим асло\nТортиш кучи бўлиб тураркан замин.\nИнсон ва унинг зиддиятли тақдири Учқун ижодининг бош мавзуи. Уни ифодалаш учун шоир бетакрор ва ўзига хос бадиий сўз бўёқларидан фойдаланади. Шоирнинг лирик қаҳрамонлари ўқувчиларини ўзи билан бирга дардлашишга, ўз ҳис-туйғуларини ёрқинроқ тушунтиришга, инсонлар орасидаги ўзаро алоқаларнинг мушкул дунёсига киришга мажбур қилади. Унинг шеърий умумлашмалари ҳаётий ва келажакка интилувчандир. Жумладан, “Чўққилар” номли шеърида шоир шундай таъкидлайди:\nМени мафтун этмас осмон қизлари\nНа сочиқ юлдузлар, на тўлишган ой.\nКўксимга нақшдир инсон излари,\nМен — Одам қадами етган қутлуғ жой.\nУчқун ҳаётни бутун борлиғича севади. Шоир ижодининг асосий мавзуси ҳам она юртига муҳаббатдир. Бу мавзуга бағишлаб кўпгина самимий ва сермазмун шеърлар яратган, аммо улар орасидан “Екидэм” шеъри алоҳида ажралиб туради.\nБилол Нозим, Ҳирқатий, Умар Муҳаммади, Лутфулла Муталлип ва бошқа уйғур шоирлари Ватан ҳақида кўплаб шеърлар ёзишган. Шоир Учқун эса уларнинг бирортасини такрорламайди:\nМен унинг қўйнида кулга айланай,\nМайли, олов ёниб турсин устимда.\nЎшал ёнғиндан ҳам кучли бир ёлқин —\nВатаним соғинчи яшар кўксимда.\nИнсон улғайган сари унинг барча ҳаётий тушунчалари, жумладан, Ватанга муҳаббати ҳам оддий ва қуйма шаклга кела бошлайди:\nБир туйғу мужассам эътиқодимга,\nБу туйғу мазмундир ҳам ҳаётимга.\nПарвозда чарчасам йўллар шу туйғу,\nБахш этиб тугамас куч қанотимга.\nТуйғум ҳам ҳар доим сенсан, Ватаним,\nҲам жонда мен билан бир тан, Ватаним.\nШоир Ватан ҳақида қисқа, лўнда гапиради, аммо ундаги таъсирчанлик жуда юқори. Унинг шеърларидаги ҳар бир сўз орасида образ, ҳар бир сатр орасида манзара, қадрдон оила, ўз уйининг гўзал манзараси гавдаланади.\nҲар бир шоир ижодида миллий қадр-қиммат ҳиссиёти қанчалик жўш урмасин, барибир, унга чекланиш ва миллатчилик бегонадир. Шоир Қозоғистонда яшаши боис “Олатов”, “Қозоғистон”, “Олмаота”, “Қапчиғай юлдузлари” каби шеърларида шу юртни тараннум этган:\nСен Абай, Маҳамбетнинг армонисан,\nДўстликнинг беғубор, соф осмонисан,\nҚадрингни тушунган шоир достонисан,\nТолеи, бахти бутун Қозоғистон,\nШон-шуҳрати, тахти бутун Қозоғистон.\nМашҳур танқидчи Г.Ломидзе “умуминсонийлик миллийликни бекор қилмайди, балки кейингиси асосида юзага келади” деб ҳаққоний таъкидлайди. Дарҳақиқат, миллийлик ва умуминсонийлик Учқун ижодида ўзаро уйғунлашган. Бу икки жиҳат шоир ижодида ўзига хосликни вужудга келтирган.\nУчқун ижодининг илдизлари кўҳна уйғур шеъриятининг энг буюк анъаналари ва халқ оғзаки ижодига бориб тақалади. Шу боис унинг барча шеърлари халқ оҳангига асосланган. Донишмандлик, фикрнинг аниқлиги достоний асосга эга бўлиб, халқ маънавий онгини ифодалаб келади.\nМиллийлик, халқчиллик Учқун шеъриятининг ҳар бир сатрида, ҳар бир образида мужассам. Мана шу ҳиссиёт билан унинг ижодиёти йўғрилган. Бунинг ортида эса — ўз халқининг маданияти ва тарихини етарли даражада яхши билиши ва самимий муҳаббати ётади. Шунинг учун ҳам унинг услуби эркин, ёрқин ва равон. Қуйидаги шеър бунинг яққол далили:\nМадҳиям — жаҳолатнинг бағрин ёрар қўнғироқ,\nБеғамларга уйқу бермай кеча-кундуз чалинган.\nУнинг умри асрлардан, минг йиллардан узоқроқ,\nОдамизот яралган кун — ҳамма унга ялинган.\nНоми унинг эркинликдур,\nНоми унинг истиқлол,\nҲаётдан-да ширин ўзи ва бағоятда қадрли,\nСардор каби шиддатлигу,\nШоир бадиий образларида фикр ва ҳис-туйғуни бутунлигича, ўзининг шахсий ва шу билан бирга фақат унинг ўзигагина хос бўлмаган дардларни бера олади. Буларсиз эса санъат асарларини тасаввур этиш мумкин эмас.\nШоирона идрокнинг ўзига хослиги билан фикрнинг ажойиблиги ва шеър ёзиш маҳоратининг зўрлиги шоир учун ҳақиқий шеърият шаклларини яратишга имкон берди. Бундай юқори савияда ёзилган шеърлар эса талайгина. Мана, улардан бири:\nЕрга оқиб тушди икки томчи ёш,\nИкки дил кўрсатган икки хил туйғу.\nБири — булут тўккан қайғуга қиёс,\nБири — гул лабида бахт шабнами у.\nБири — фарзанд кўрган она қувончи,\nБири — фарзандидан жудо зот оҳи.\nУруш-ку кечади. Икки хил томчи\nИнсон бугунининг мудом ҳамроҳи.\nОна юртининг манзараси Учқуннинг ёрқин образларидандир. Бу манзара унга қиёслаш учун мавзу беради. Шу боис шоир ижодида турли кўринишдаги образларни ва уйғурларга хос борлиқни учратиш мумкин. Улар шоир маънавияти, ҳис-туйғулари орқали она халқининг ҳаётга бўлган муносабатини жонлантиради.\nШоирнинг қатор шеърларини оддий баён этиш ва шарҳлаш жуда қийин: сатрлардаги аниқлик, қатъийлик, ички жиддийлик ва туб маъносини тўлалигича баҳолаш учун уларни ҳис этиш лозим.\nУчқуннинг кўпгина шеърлари таниқли шахсларга бағишланган. Улар орасида Алишер Навоий, Садир Полвон, Лутфулла Муталлип, Абдулла Рўзибоқиев ва бошқалар бор. Уларга аталган шеърларида шоир инсон ҳаётининг моҳияти ва мақсадини кўрсатишга ҳаракат қилади. Жумладан, Лутфулла Муталлипга бағишланган “Исёнкор” шеърида Учқун ўз замондошига, устозига қарата мурожаат этади. Лутфулла Муталлип — уйғур халқининг ифтихори. Зеро, ҳақиқий қобилият, ҳақиқий шеър вақт измидан ташқарида эмасми?!\nЙиллар қариб борар букчайиб,\nНомаълум бир ҳасратни койиб.\nКуйи билан ҳамсуҳбат бўлиб\nДавр ҳатлаб келар Муталлип.\nУчқун ижодининг муҳим мавзуларидан бири онага бўлган муҳаббат саналади. Шоир ўзига ҳаёт бағишлаган инсон учун самимий, сидқидилдан ёзилган сатрларни изҳор қилади.\nУнинг шеъриятидаги лирик қаҳрамон она билан айрилиқдан чуқур азият чекади, ваҳоланки, шоирнинг ўзи ҳам буларнинг барчасини бошидан кечиради ва унинг онага бўлган муҳаббати ҳақиқатдан ҳам чекланмаган:\nГўё бир умрлик табассум бўлиб,\nСенинг лабларингдан агар олсам жой.\nЁки то мангуга сўлмас гул бўлиб,\nСенинг кўз олдингда очсам мен чирой.\nБарчаси, барчаси арзимас, она,\nҚуёшдек улуғвор сенинг меҳрингга.\nТабиат қуёшни дейди бошпана,\nҚуёш ҳам бош эгар илиқ чеҳрангга.\nОнага бўлган миннатдорчилик туйғуси унинг юрагида доимо яшайди. Шоир туйғулари шунчалар таъсирчан ва нозикки, уларни ўқиб, киши қалби беихтиёр тўлқинланиб кетади.\nДўстликка бағишланган шеърларида дўстликнинг қадр-қиммати, айрилиқ азоблари куйланади. Шоирнинг дўсти Мурод Ҳамроев хотирасига бағишлаб ёзган “Инсон қадри” номли шеърида қуйидаги мисралар бор:\nМен сени излайман, қайдасан, дўстим,\nЁш тўксам, ёшимни ювади ёмғир.\nСенсиз бутунликдан маҳрум вужудим\nСенсиз мискин эрур сен севган уйғур.\nМен ёлғиз кезаман кўчалар бўйлаб,\nСенинг изларингни излайман ҳамон.\nЖўшқин, шўх кулгингни, сўзингни эслаб,\nАхтариб бораман, дўстим, сен томон.\nКишиларга, дўстларга ишонч шоирда ҳам ўз кучига ишонч туғдиради. Бошқа томондан эса кишиларни меҳрибон бўлишга, уларнинг қадрига етишга ундайди.\nАдабиётнинг олға қараб ривожланиши, ҳаётнинг янги ижтимоий-тарихий шароитлари айрим адабий шакл ва анъаналарни йўқола бориши муқаррар экани ва унинг ўрнига янгисининг вужудга келишини кўрсатади. Лекин адабиёт ривожланишидаги бундай тарихий жараённинг ўзига хос қонун-қоидалари мавжуд. Одатда адабий жанрнинг айрим кўриниш ва шакллари ўзгаради, холос. У янги мазмун билан бойийди, вақти келиб ўзига хос замонавий адабий жараён бўлиб шаклини ўзгартиради. Бу кўпгина жанрларга хос хусусият бўлиб, энг аввало анъанавий жанрларда юз беради.\nШоир Учқун ҳам уйғур мумтоз адабиёт анъаналарини давом эттириб, шу жанрда асар яратган. У анъанавий шаклдан фойдаланган ҳолда айрим мумтоз образларни бугунги кун назаридан ўзгартиради. Унинг ғазал, муҳаммас, рубоий шаклидаги асарлари ҳам анчагина. Шоир қадим анъаналарга ҳурмат билан қарайди.\nУмуман эса шоир шеъриятининг жанрлари турли-туман. Лирик шеърлар билан бирга ҳазиломуз шеърлар, диалог ва монологлар ҳам кўп учрайди. Шоирнинг кейинги тўпламларидан бири унинг ажойиб болалар шоири ҳам эканини кўрсатди.\nУчқун болалар ҳаётини тасвирлар экан, кутилмаган мураккаб саргузашт ва ҳодисаларни ўйлаб топмайди. Шоир уларда бизнинг ҳар кунги ҳаётимизни кўрсатишга, гўзалликни кўра билишга интилади:\n— Қаҳрамонлик нимадир? —\n— Қўрқмай, фақат рост сўзлаш\nКамчиликка йўл қўйса,\nУни вақтида тузаш.\nШунингдек, шоир кейинги йилларда йирик шеърий жанрларда баракали ижод этди, қатор баллада ва достонлар яратди. Бу ўринда шоирнинг 1982 йилда нашр этилган “Ёр овози” достонлар китобини алоҳида таъкидлаш жоиз. Ушбу китоб уйғур қишлоғининг ўтмиши, бугуни ва келажаги ҳақидаги уч достондан ташкил топган. Улар орасида “Кариз қиссаси” номли достон бадиий жиҳатдан пишиқлиги билан китобхонда илиқ таассурот қолдиради.\nХулоса сифатида шуларни таъкидлаш жоизки, Учқуннинг ижодий ютуқлари шоирнинг бадиий хаёлоти, ижодий дунёқараши ранг-баранг эканини кўрсатади. Ҳаётни, Ватанни севиш, севгини тушуниш — ҳаётий некбинлик шоир ижодининг асослари ҳисобланади. Бундан ташқари, шоир бир қадар сиёсийлашган шеърлари орқали ижтимоий ҳаётда иштирок этишни хоҳлайди:\nКўз ёш тўкма, мағрурлангин, фахрлангин, онажон,\nЎғлинг кетди бу дунёдан Ватанни деб, сени деб.\nУмидсизлар олдида мард кўксинг кергин, онажон,\nЎғлинг кетди уйғурим зор, ҳақиқатлар қани деб.\nЙиғламагин, ҳақиқатни ўзим бошлаб келурман,\nХалоскорни ёвдан эмас, ўз-ўзимдан топганда.\nЭлимни шод, душманларнинг кўзин ёшлаб келурман,\nШаҳидларнинг қонларидан қизариб тонг отганда.\nАлбатта, шоирнинг барча асарлари ҳам бадиий ва маънавий жиҳатдан тенг қимматга ҳамда юқори савияга эга эмас. Шоирнинг бўшроқ ёзилган асарлари, жўнроқ фикрлари ҳам кўп… Айрим шеърлари, хусусан рубоийлари анча дағал ва сунъийроқ. Булар аслида табиий ҳолат ва хусусиятлардир.\nУчқун шеъриятини умумлашган ҳолда Или дарёси билан таққослаш мумкин. Буюк Илининг тор жойлари бўлишига қарамасдан, унинг оқими чуқур ва гўзалдир.\nЙўл юрган одамгина манзилга етади! Шарқда шундай гап бор… Шоир Учқун ижоди ҳаракатда. Ижод йўлида давом этаётган карвон манзилга қадам-бақадам яқинлашиб бормоқда. Ижодининг қудрати, сеҳри ҳам ана шу хусусиятда жамулжам бўлган.\n«Жаҳон адабиёти» журнали, 2003 йил, 3-сон\n← Аввалги Аввалги Карел Чапек. Артист Бенданинг ғойиб бўлиши (ҳикоя)\nКейинги → Кейинги: Раъно Иброҳимова. Фантастикада анъана ва адабий таъсир масаласи


Товуқларда Гамборо касаллиги | AGRO-OLAM.UZ\nБош саҳифа Паррандачилик Товуқларда Гамборо касаллиги\nГамборо касаллиги кенг тарқалган ўткир кечадиган контагиоз вирус касаллиги бўлиб, товуқлар фабрициева халтачасининг яллиғланиши, нефрозонефрит ва ичаклар фаолиятининг бузилиши билан ифодаланади. Гамборо касаллиги билан айниқса 2-15 ҳафталик ёшдаги жўжалар касалланиб, бошқа касалликлардан фарқ қиладиган, ўзига хос фабрициев сумка, нефроз, мушаклар орасида қон қуйилиши ва диареялар кузатилади ва шу билан бирга иммунокомпонент тизимини сўнгдирилиши билан ажралиб туради. Вирусга товуқларнинг барча ёшдагилари мойил, аммо жўжаларнинг 2-3 ҳафталикдан 11- ҳафталиклари айниқса бройлерлар жуда сезгир ҳисобланади.\nҚўзғатувчиси вирус сақловчи бўлиб, чидамлилиги ташқи муҳит таъсирларига ва кимёвий препаратларга (эфир, хлорамин) чидамли. Паррандахона ичидаги ахлатда, сув, озуқада вирус ўзининг фаоллигини 52 кун сақлайди. Вирус 56° С да 5 соат, 60° С да 0,5 соат, 25 °С да – 21 кун, минус 20°С да сақланганда уч йил фаоллигини сақлайди. Чангда, девор, асбоб-ускуналар устида 1 йил, ҳар хил предметларда (шиша, вентилятолр парраги) 30 кунгача фаол сақланади. 0,5% ли хлорамин эритмаси 10 дақиқада, йод препарати 2 дақиқада, 3% ли формальдегид 24 соатда, 4 % ли формальдегид 3 соатда ўлдиради. Одатдаги дезинфекцион воситалар (1% ли фенол, крезол, формалин) таъсирида 1 соатда ўлади.\nКлиник ҳолати касалликнинг биринчи белгилари- парранда ахлати суюқ, оқ-сариқ рангдаги диарея, иштахани кескин йўқолиши, оёқ ва бошини қалтираши, бирданига нобуд бўлиши билан кечади. Касалликнинг ўткир шаклида касалланиш (40-100%) ва ўлим (20-40%)га кучаяди ҳамда 3-4 кунда максимум даражага етади. Юқори даражада ўлим тухум йўналишидаги 6-8 ҳафталик жўжаларга хос. Гўшт йўналишидаги жўжалар одатда 3-4 ҳафталикда касалланади. Вируснинг вирулентлиги пасайган сари ўлим ҳолатлари ҳам камади, одатда 8-9 кунда ўтади. Касаллик йилнинг ҳамма фаслида учрайди, айрим ҳолларда у яширин кечади. Носоғлом хўжаликларда гамборо колибактериоз, сальмонеллёз ва пуллороз билан бирга кечиши мумкин. Жўжалар орасида ўлим 5-30 фоиз атрофида кузатилади.\nКасалликнинг субклиник шаклида жўжалар 4 ҳафтагача бўлган ёшда бўлиши, шу даврда организми иммун тизими тезда ишдан чиқиши билан фарқ қилади. Бу шаклда касалликка хос клиник белгилар ва ўлим кузатилмайди. Гамборо касаллигини ёш жўжаларда клиник белгиларсиз кечиши ва фабрициев сумкани шикастланиши, В-лимфацитлар сонини камайиши ва иммуносупрессия ривожланади, у сурункали ва тузалмайдиган жараёнга айланади. Бу ҳолатдаги жўжалар Ньюкасл, Марек, ИЛТ касалликларига вакцина билан эмланганда ҳам уларга қарши имммунитет яхши шаклланмайди. Инфекцион бурсит паррандаларда иммунитет ҳосил қиладиган иммун тизим аъзоларининг асосийси фабрициева халтачани жароҳатлайди. Субклиник шакл билан касалланган жўжаларда умуман барча касалликларга қарши антителолар етарли шаклланмайди, улар ўсиш ва ривожланишдан орқада қолади, берилган озуқага нисбатан маҳсулот олинмайди, хўжалик учун яроқсиз бўлиб қолади.\nТашхис қуйиш ва даволаш: Дастлабки ташхис эпизоотологик маълумотлар, клиник белгилар, патологоанатомик ўзгаришларга қараб қўйилади. Якуний диагноз лаборатория текширишлар асосида қўзғатувчини ажратиш, серологик реакцияларда идентификация қилиш, биосинов, патологик материалда (фабрициева халта) инфекцион бурсит антигени ёки унга қарши шаклланган антителоларни парранд қон зардобида аниқлаш ҳамда гистологик текшириш натижаларига асосланиб қўйилади.\nГамборо касаллигини баъзи паррандалар касалликлардан юқумли бронхит, Нъюкасл касалликларидан, кокцидиоз, авитаминоз «Е ва К», токсик дистрофиядан фарқлаб ташхис қўйиш керак. Барча ҳолларда комплекс лаборатория текширишлари якуний диагноз қўйишга асос бўлади.\nГамборо касаллигини махсус даволаш воситаси йўқ, бироқ секундар инфекцияларга қарши кенг доирада таъсир этувчи антибиотиклар ва йодли препаратлардан фойдаланса бўлади.\nЎртача варулент вирусли вакцина оралиқ тури. Ўткир юқумли касаллик авж олган вақтда ва стационар юқумли касалликлардан холи бўлмаган хўжаликларда ҳам яхши иммунитет ҳосил қилади. Бундай вакциналарга Гамборо касаллиги қарши «Винтерфилд 2512» штаммли вакцина киради.\nИнактивлантирилган вакцина ёш паррандалар ва она товуқларда ҳам кучли иммунитет ҳосил қилади, натижада жўжаларда она иммунитет кучли бўлади ва жўжаларни Гамборо касаллигидан яхши ҳимоя қилади.\nДунёда иммунитет комплекси ва технологияси бўйича етакчи ҳисобланган «CEVA Sante Animale» компанияси векторли вакциналар:\n«CEVA Transmune IBD»- Гамборога қарши иммунитет технологиси комплекси. Янгиланган иммунитет технологияси қўллаш орқали яратилган ноёб вакцина, инкубаторда қўллаш натижасида Гамборонинг барча штампларига қарши тўлиқ ҳимоя ҳосил қилади. Шу билан бирга паррандахонада эмлаш муаммосини олиб ташлайди.\nКенг спекторли комбинацияга эга бўлган векторли вакцина: «Vectormune NVT+IBD» (Марек+Гамборо), мустаҳкам иммунитет ҳосил қилади.\nОлдини олиш тадбирлари: Паррандачилик фермасида ушбу касаллик лаборатория текширувларида аниқланса, паррандахонадаги барча касал ва касалликка гумон қилинган паррандалар сўйилади. Паррандалар турган жой тозаланади ҳамда дезинфекция қилинади. Дезинфекция учун 2-3% ли формалин, 3% ли 65-700 С иссиқ ўювчи натрий, 2-3% фаол хлорли оҳак ишлатилади. Фермадан, бирор мақсадда, илмий-тадқиқот учун ҳам тухум, жўжа ва товуқ чиқаришга йўл қўйилмайди. Сўйилган бройлер паррандаларда ушбу касалликка хос патологоанатомик ўзгаришлар кузатилса, гўшт ва ички аъзоларга ветеринария-санитария баҳо қуйидагича баҳоланади.\n1)гўштда қон қуйилишлар бўлса ёки унга қўшимча буйраклар, фабрициева халта жароҳатланганлиги аниқланса, бутун танаси ва ички аъзолари йўқотилади;\n2)агар гўштда қон қуйилиш ва бошқа ўзгаришлар кузатилмаса, гавда 1000 С да 1,5 соат давомида қайнатилиб колбаса қилинади, ички аъзолари йўқотилади.\nНосоғлом парранда хўжалигининг узоқроқ жойида соғлом жўжалар қолса, улар умрининг охиригача касал паррандалар, носоғлом бино билан бевосита ёки билвосита контактда бўлмаслигини таъминлаш мақсадга мувофиқдир.\nМанба: Хабибулло Хамдамов


БИШКЕК – Қирғизистон Миллий хавфсизлик давлат қўмитаси (ГКНБ) халқаро террорчилик ташкилотига аъзоликда гумон қилинган икки кишини ҳибсга олди. Бу ҳақда 24.kg нашри сешанба (5 февраль) куни хабар тарқатган.\nГумондорлардан бири Қирғизистон фуқароси бўлиб, ижтимоий тармоқларда экстремистик материалларни тарқатиш ва чет элликлар учун сохта қирғиз паспортларини тайёрлаб берганликда айбланмоқда.\nҚўлга олинган бошқа шахс эса Марказий Осиё давлатларидан бирининг фуқароси бўлиб, Қирғизистонда сохта ҳужжатлар билан яшириниб юрган. ГКНБ маълумотларига кўра, у террорчиликка алоқадор жиноятларни содир этишда гумон қилинган.


Инсон боласи ўзининг кундалик ҳаётида доимий равишда алоқада бўлиб турадиган зотлардани бири қўшнилардир. Кишининг ҳаёти осойишталиги, бахти, қувончи кўпинча қўшнилар билан кечадиган алоқаларига ҳам боғлиқ бўлади.\nАгар Аллоҳ таоло бандага яхши қўшнини ато қилса, кўпгина хайрга сабаб бўлади. Аксинча, ёмон қўшнидан турли ёмонликлар кутишнинг ўзи турмуш ҳаловатини кетказади.\nДинимизда қўшничилик алоқасига алоҳида эътибор берилган. Қўшнининг ҳаққи юқори кўтарилган. Унга яхшилик қилиш ҳақида қўплаб тавсиялар берилган.\n«Набий соллаллоҳу алайҳи васаллам: «Менга Жаброил қўшни хусусида тавсия бераверганидан уни меросхўр қилиб қўярмикан, деб ўйлаб қолдим», дедилар».\nДемак, Жаброил алайҳиссалом қўшнига яхшилик, мурувват қилиш тўғрисида Расулуллоҳ соллаллоҳу алайҳи васалламга шу қадар қаттиқ таъкидлаган эканларки, у зот гап шундай тарзда давом этадиган бўлса, меросингни ҳам қўшнинг олади, деб қолармикан, деб ўйлаган эканлар.\n«Ким Аллоҳга ва охират кунига иймон келтирган бўлса, қўшнисига яхшилик қилсин.\nКим Аллоҳга ва охират кунига иймон келтирган бўлса, яхши гап айтсин ёки жим турсин», дедилар».\nҚўшнига яхшилик қилиш унинг ҳожати тушган ишларда ёрдам бериш ва ундан ёмонликларни даф қилиш билан бўлади. Унга озор берилмайди ва эҳсон қилинади.\nҚўшнига очиқ юзли бўлиш, ширинсўз бўлиш, таом бериш каби ишлар билан икром кўрсатилади.\nЯхши қўшничилик аломатларидан баъзилари унга муҳтож бўлганда қарз бериш, бемор бўлса, бориб кўриш, таъзиясида иштирок этиш, хурсандчилигини табриклаш, деворини баланд қилиб юбормаслик каби ишларда ҳам намоён бўлади.\nАбу Ҳурайра розияллоҳу анҳудан ривоят қилинган яна бир ҳадисда қуйидагича айтадилар: “Пайғамбар соллаллоҳу алайҳи васалламга: “Эй Аллоҳнинг Расули, фалон аёл кечаси билан намозда қоим бўлади, кундузи нафл рўзаларни тутади. Яна бошқа фалон-фалон яхшиликларни қилади, садақа беради, лекин тили билан қўшниларга озор етказади”, дейишди. Шунда Расулуллоҳ соллаллоҳу алайҳи васаллам: “У аёлда яхшилик йўқ, у дўзах аҳлидандир”, дедилар. Бояги кишилар: “Фалончи аёл бўлса, фарз намозларини ўқийди, кийимларидан садақа қилади, аммо бирор кишига озор бермайди”, дейишди. Расулуллоҳ соллаллоҳу алайҳи васаллам: “Ана шу аёл жаннат аҳлидандир”, дедилар” (Имом Бухорий ривояти).\nМазкур ҳадиси шарифда қўни-қўшниларга озор бермаслик, уларни ҳурматларини сақлашлик нақадар зарур иш эканлиги таъкидланмоқда. Қўни-қўшниларга ёмон муносабатда бўлиб, уларга озор бериш ўқилган нафл намозлар, тутилган нафл рўзаларни ҳам ювиб кетиб, уларни фойдасиз ҳолга келтириб қўяди. Аксинча, қўшнилари билан тинч-тотув яшаган, уларга озор бермаган одам катта бахт-саодатга эришади ва аҳли жаннатдан бўлади.\nБиз, мусулмонларнинг фарзандларимизга ҳам бу улкан фазилатни аввола ўзимизга сингдириб, унга оғишмай амал қилиб бормоғимиз лозим.\nДостонбек Бобожонов, Амударё тумани Ёкуб эшон бобо жоме масжиди имом-хатиби.


Тинч аҳолини тиккасидан отиб ташладилар\n25 июн 2022, Тошкент вақти: 15:03\nРоссиядаги "Мемориал" инсон ҳуқуқлари маркази Ингушетияда амалга оширилган махсус амалиёт чоғида тинч аҳолидан тўрт киши нобуд бўлгани юзасидан расмий баёнотнинг ҳақиқатга мос эканлигига шубҳа билдирди.\nТашкилот сайтида эълон қилинган баёнотда айтилишича, амалиёт ўтказилган жойга яқин ҳудуд – Чеченистоннинг Ачхой-Мартан туманида воқеа гувоҳлари орасида сўров ўтказилган. Уларнинг айтишича, тинч аҳоли вакилларига қарата жуда яқин масофадан кутилмаганда ўт очилган.\nЧеченистондан Ингушетияга ёввойи саримсоқпиёз теришга келган 200 кишидан биронтаси ҳам махсус амалиёт ўтказилиши тўғрисида огоҳлантирилмаган.\nМахсус амалиёт Ингушетиядаги Даттиҳ ва Аршти қишлоқлари яқинидаги ўрмонда ўтказилган. Расмий маълумотларга қараганда, камида 18 жангари ўлдирилган.


Барби қўғирчоғи Эрондаги қайси амакининг арпасини хом ўрибди?\n“Озодлик” мухбири бу ҳақда радио таҳлилчиси Александр Генис билан суҳбатлашди.\nАлександр Генис: Расмий Теҳрон ғазабига дуч келган ўйинчоқлар рўйхати анча узун – Барби қўғирчоғи, Бетман, Ўргимчак одам, Ҳарри Поттер ва унинг ҳамтовоқлари акс этган қўғирчоқлар. Эрон расмийлари бу қўғирчоқлар импортини мусулмон болалар қалбига насронийликни сингдириш, ўзига хос салб юриши, деб баҳолаган.\nОзодлик: Эрон прокурори имзо чеккан ҳужжатда хориж ўйинчоқлари ҳали жисман ва руҳан кучсиз бўлган болалар соғлиғига жиддий таҳдид қилиши таъкидланади.\nАлександр Генис: Айни пайтда қўғирчоқлар импорти маҳаллий ўйинчоқ ишлаб чиқариш саноати ривожига тўғаноқ бўлаëтгани айтилади. Расмий Теҳрон фикрича, хориж ўйинчоқларининг энг катта гуноҳи уларнинг ахлоқсизлиги билан боғлиқ. Бу ҳолат билан расмий Теҳрон анчадан бери курашиб келади. Икки йил аввал Эрон полициячилари ўйинчоқ дўконларида рейд ўтказиб, Барби қўғирчоқларининг шариатга кўра кийинишини талаб қилган эди.\nОзодлик: Ғарб нуқтаи назаридан қарасак, бу гаплар кулгилидай кўринади. Ўйинчоққа ҳам паранжи кийгизадими?\nАлександр Генис: Шарқ нуқтаи назаридан ҳам айнан шундай. Ҳар ҳолда эронликлар назарида ҳам бу талаблар кулгили. Ўзига тўқ эронликлар фарзандларига Ғарб ўйинчоқларини мавжуд тақиқларга қарамай сотиб олиб бермоқда. Эрон прокурори бу эркинликка ҳам чек қўймоқчи, шекилли. Айни пайтда жаноб прокурор ўйинчоқ персонажларининг америкалик эмас, маҳаллий бўлишини истамоқда. Эронлик қизалоқларга Барби ўрнига Сорахон ва Дорохон, деган қўғирчоқлар тавсия қилинган.\nОзодлик: Аммо 50 йилдан бери донғи дунëни тутган Барби билан маҳаллий Сорахон беллаша олармикин?\nАлександр Генис: Нимасини айтасиз. Барби ҳақиқатан ҳам мустабид режимга хавф солаëтган кўринади. Биласиз, феминист гуруҳлар талабидан кейин Барби хоним нафақат малласоч, мовий кўз, балки бошқа қиëфаларда ҳам намоëн бўлди. Масалан, қора танли Барби бор. Кўзи қисиқ капкир юзли Барби бор. Барби ҳиндларнинг сарисини, католик роҳибаларнинг жуббасини ҳам кийишга изн олган эркин қўғирчоқдир. Бу қўғирчоқ маҳаллий аҳоли фольклори билан боғлиқ қадриятларга қарши эмас. Бу эса онг остига таъсир қилувчи самарали омилдир.\nОзодлик: Демак, Эрон расмийлари хавотирида жон борга ўхшайди.\nАлександр Генис: Балки шундайдир. Ахир ҳар бир эртак қаҳрамони бу жамият орзу армонларини ўзида акс эттиради. Масалан, Золушка ўз тақдирини меҳнат ва тиришқоқлик воситасида акс эттирган, ўз мавқеини ҳимоя қилган қизалоқ тимсолидир. Микки Маус эса бизга демократиядан сабоқ беради. Ҳатто майда ҳашаротларнинг ҳам кучли ҳокимият қаршисида ҳуқуқи борлигини кўрсатувчи образ бу. Барби бўлса аëллар камситилишига қарши бўлган, ўз ҳусни жамолини жамиятга эркин намоëн қиладиган ўсмир қизалоқ рамзи. Эрон прокурори баëнотида қўғирчоқлар билан уруш “исломий маданият” ва “инқилибой қадриятлар” билан изоҳланади.\nОзодлик: Хўш, расмий Теҳрон Барби ва Ҳарри Поттер каби ўйинчоқлар ҳужумидан ўзини ҳимоя қила оладими?\nАлександр Генис: Бу саволга жавоб топиш учун совет тажрибасига қараш лозим. Ëшлигимда мен кинотеатрда америка ковбойлари ҳақидаги “Қулинг ўргулсин еттилик” фильмини томоша қилишга орзуманд эдим. Аммо ëшим 16га тўлмагани учун бу фильмга қўйишмаган. Бу менга аҳмоқона туюлган эди. Ўқитувчиларим америкача тимсолдан холи чиллак ўйнашимизни истаган, аммо мен ковбой–ковбой ўйнаганман. Тақиқланган таом ширин бўлади.


Йигитали Мамажонов яна ота бўлди - Darakchi\nЙигитали Мамажонов яна ота бўлди\nШОУ-БИЗНЕС 23.12.2018, 20:13\nАктёрлар Йигитали Мамажонов ва Муқаддас Саъдуллаева ўғил фарзандли бўлди. Бу ҳақда санъаткор Instagram‘даги саҳифасида хабар берди.\n"Аллоҳга ҳамду санолар бўлсин. Оиламизга хуш келибсан паҳлавоним АбуБакир! Аллоҳ тақдирингни гўзал қилсин. Бахтимизга солиҳ фарзанд бўлиб вояга етгин", - деган актриса.\nЭслатиб ўтамиз, аввалроқ уларнинг турмуш қургани ҳақида хабар берган эдик.\nЯқинда актриса Йигиталининг онаси билан тушган фотосессиясияни тақдим этган эди.\n"Қора қути"даги Юлдуз ҳаётда ҳам ишқдан куйганми?\nПолиция хонанда Наргизнинг Россия аэропортида ҳибсга олинганини рад этди\ndarakchi.uz сайти бош муҳаррири Фарида Эгамбердиева “Олтин қалам” мукофоти ғолиби!\nАйни пайтда “Туркистон” санъат саройида 3 май – Жаҳон матбуоти эркинлиги куни муносабати билан таъсис этилган журналистика соҳасидаги “Олтин қалам” ХVI Миллий мукофоти халқаро танловининг...


Ҳарбий қисмдаги энг яхши етакчи — ҚУВА ҲАЁТИ\nБош саҳифа > Эътироф > Ҳарбий қисмдаги энг яхши етакчи\n23.01.2019 19.08.2019 Эътироф 25\nЎзбекистон ёшлар иттифоқининг “Ҳарбий қисмлардаги энг яхши бошланғич ташкилоти” кўрик-танлови республика босқичи ғолиби аниқланди.\nҚува туманидаги ҳарбий қисм взвод командирининг мафкуравий ва тарбиявий ишлар бўйича ўринбосари, бошланғич ташкилот етакчиси, капитан Зиёдилло Тиллаходжаев 1-ўринга лойиқ топилиб, диплом ва қимматбаҳо совғалар билан тақдирланди.\nЗиёдулла 2013 йилда Тошкент олий умумқўшин қўмондонлик билим юртини тамомлагач, Фарғона вилоятида иш бошлади. Шу кунга қадар ҳарбий қисмларда фаолият юритиб, ўз куч ва билимини Ватан тинчлиги ва ривожи йўлида сафарбар этиб келмоқда.\nЁшларда Ватанга муҳаббат ва садоқатни янада кучайтириш, касбига бўлган масъулиятни оширишга қаратилган маданий-маърифий, ҳуқуқий тарғибот тадбирларини ўтказиб, миллий армиямизнинг шон-шавкати ва куч-қудратини, жанговар салоҳиятини юксалтириш мақсадида олиб борилаётган ислоҳотлар мазмун-моҳиятини тарғиб қилмоқда.\nХалқаро танлов ғолиблари